JEREMIA 33 - BIBLE & BUKU ENDE ONLINE\n33:1 Dung i ro ma hata ni Jahowa tu si Jeremia paduahalihon di na tarhurung dope ibana di bilut hurungan i, ninna do:\n33:2 Songon on do hata ni Jahowa na pasintongkon bagabagana i, Jahowa na manjadihonsa laho pasunhon, Jahowa do goarna!\n33:3 Joujou ma ho tu ahu, asa hualusi ho, asa hupabotohon tu ho hata angka na bolon dohot na songkal, angka na so binotomi.\n33:4 Songon on do hata ni Jahowa, Debata ni Israel, taringot tu angka bagas ni huta an dohot taringot tu angka bagas ni angka raja sian Juda angka naung niloha on bahen partanobatoan dompak angka salosap dohot dompak angka podang.\n33:5 Adong pe jolma masuk tu bagasan laho marmusu dompak halak Kasdim, asa gohanna angka i dohot bangke ni jolma, angka naung hubunu di bagasan murukku dohot di bagasan rimashu, ala naung hupadao bohingku sian huta on binahen ni saluhut hajahatonnasida.\n33:6 Ida ma, ahu sandiri pahehehon tu nasida hahisaron dohot hamalumon, jala pamalumonku nasida, jala ahu papatarhon tu nasida hadameon dohot habonaron mardapotdapot.\n33:7 Jala ahu manogihon mulak angka na tarbuang i sian Juda dohot angka na tarbuang i sian Israel, jala ahu pahothon nasida suang songon di mulana.\n33:8 Jala ahu mangurasi nasida sian saluhut hajahatonnasida i, na mardosai nasida dompak ahu, jala marpamuati rohangku di saluhut hajahatonnasida i, na mardosai nasida dompak ahu, jala na niosenasida i ahu.\n33:9 Jala ingkon gabe barita silas ni rohangku huta i, bahen pujipujian dohot bahen hamuliaon maradophon saluhut bangso parbegu di tano on, angka na umbege saluhut na denggan na hubahen i tu nasida, jadi tarsonggot jala angka hitir nasida mida saluhut na denggan dohot mida saluhut huta on na hubahen i tu nasida.\n33:10 Songon on do hata ni Jahowa: Tarbege dope sogot di inganan on, naung nidokmuna i: Nunga tarulang, ndang be marisi jolma nanggo sahalak manang pinahan, di bagasan angka huta ni Juda dohot di alaman ni Jerusalem, angka naung tarulang i, ndang be marisi jolma nanggo sahalak manang pinahan.\n33:11 Tarbege dope sogot disi soara olopolop dohot soara las ni roha, soara ni pangoli dohot soara ni oroan, soara ni angka na mandok: Puji ma Jahowa Zebaot, ai pardengganbasa do Jahowa, ai ro di saleleng ni lelengna do asi ni rohana! Tole muse soara ni halak na mamboan pelean hamauliateon tu joro ni Jahowa; ai ahu ma manogihon mulak sogot halak angka na tarbuang sian tano on, gabe suang songon di mulana, ninna Jahowa.\n33:12 Songon on do hata ni Jahowa Zebaot: Adong dope sogot di inganan on, na tarulang nuaeng, so marisi jolma nanggo sahalak manang pinahan, jala di bagasan saluhut hutana adong muse pondokpondok ni parmahan, angka na paulon birubiruna disi.\n33:13 Tole di bagasan huta angka na di dolok, tole di bagasan huta angka na di pea dohot di bagasan huta angka na tungkan dangsina dohot di tano Benjamin dohot humaliang Jerusalem dohot di bagasan angka huta ni Juda, mamolus dope sogot birubiru angka na niadu ni halak na mamilangi, ninna Jahowa.\n33:14 Ida ma, na ro do angka ari sogot, ninna Jahowa, ahu ma pasintongkon disi hata na denggan i naung huparbagabaga i taringot tu pinompar ni Israel dohot taringot tu pinompar ni Juda.\n33:15 Di angka ari i dohot di tingki i ahu ma patubuhon di si Daud sada tumbur hatigoran, ibana ma mangkajongjongkon uhum dohot hatigoran di tano on.\n33:16 Di angka ari i ma dapotan tua Juda jala marsonangsonang isi ni Jerusalem maringanan, jala on do goarna dohonon ni halak: Jahowa parpintoranta.\n33:17 Ai songon on do hata ni Jahowa: Na so tupa tos sian si Daud baoa na hundul di habangsa ni pinompar ni si Israel.\n33:18 Angka malim pe dohot halak Lepi na so tupa tos sian adopanku baoa angka na mamelehon pelean situtungon dohot na manutung pelean sipanganon dohot na marhobas pelean sipotongon ariari.\n33:19 Dung i ro muse ma hata ni Jahowa tu si Jeremia ninna do:\n33:20 Songon on do hata ni Jahowa: Tung sura mansohot bahenonmuna aturan na hubahen i taringot tu arian dohot taringot tu borngin, gabe ndang be masa arian dohot borngin di tingkina be.\n33:21 Mansadi ma dohot padanhu tu si Daud naposongki, ndang adong be di ibana anak na bangkit raja hundul di habangsana, mansohot dohot tu halak Lepi, nang tu angka malim, angka na marhalado di ahu.\n33:22 Songon parangan angka na lohot di langit, angka na so tarbilang dohot horsik ni laut na so hasuhatan, suang songon i do patoroponku pinompar ni si Daud naposongki dohot halak Lepi angka parhalado di ahu.\n33:23 Dung i ro muse hata ni Jahowa tu si Jeremia songon on:\n33:24 Atehe ndang diparateatehon ho na nidok ni bangso on: Na dua marga na pinillit ni Jahowa hian, nunga dibolongkon muse? Jadi marhu ni roha nasida mida bangsongku, hira na so bangso be bilangan di rohanasida.\n33:25 Songon on do hata ni Jahowa: Tung sura sohot padan na hubahen i taringot tu arian dohot borngin, sohot dohot aturan na hubahen i taringot tu patikpatik tu langit dohot tano on.\n33:26 Ambolong ma bahenonku dohot pinompar ni si Jakkob dohot si Daud, naposongki, asa unang be buaton sian pinomparna bahen pangarajai di pinompar ni si Abraham, si Isak dohot si Jakkob. Ai mulak do togihononku angka na tarbuang sian nasida, jala marpangulahi rohangku mida nasida.


Galatia 2 | Bibel online |Terjemahan Dunia Baru\nSi Paulus pajumpang dohot angka apostel di Jerusalem (1-10)\nDipinsang si Paulus ma si Petrus (si Kepas) (11-14)\nHolan marhite haporseaon do halak didok mangulahon na sintong (15-21)\n2 Dung 14 taon laho ma ahu muse tu Jerusalem rap dohot si Barnabas. Huboan do nang si Titus. 2 Ala mandapot pangungkapon do ahu laho tu Jerusalem. Hupaboa ma tu nasida taringot tu barita na uli na hubaritahon tu angka bangso na asing. Alai holan di jolo ni angka dongan na diparsangapi do ahu paboahon i, asa huboto ndang marisuang na huulahon saleleng on tu Debata. 3 Nang pe si Titus halak Junani, ndang adong na mamaksa ibana asa disunat. 4 Alai gabe tubu ma parbadaan alani i. Adong angka dongan na so haru dongan, sip-sip ro tu huria laho mangida haluaon na tahilala ala taihuthon Kristus Jesus, asa boi bahenon ni nasida hita gabe hatoban ni Patik i muse. 5 Alai ndang olo hami manangihon nasida nang pe holan satongkin, asa hot di hamu hasintongan ni barita na uli i. 6 Taringot tu angka dongan na diparsangapi i, ndang adong dapothu angka na baru sian nasida. Manang ise pe nasida najolo ndang mangkorhon i tu ahu, ai ndang dipaimbar-imbar Debata jolma.* 7 Alai gabe diboto nasida ma naung disuru ahu paboahon barita na uli tu bangso na asing,* dos songon si Petrus na disuru marbarita tu halak Jahudi.* 8 Ai dilehon Debata do gogo tu si Petrus gabe apostel tu angka halak Jahudi jala lehononna do gogo nang tu ahu gabe apostel tu bangso na asing. 9 Diboto si Jakobus, si Kepas,* dohot si Johannes ma naung dilehon tu ahu asi ni roha na mansai balga i. Nasida ma angka pamimpin ni huria. Dijalang nasida ma ahu dohot si Barnabas na patuduhon las do roha ni nasida asa hami na laho tu bangso na asing, alai nasida ma na laho tu halak Jahudi. 10 Dung i, dipangido nasida ma tu hami asa tongtong diingot hami angka dongan na pogos. Jala marsitutu do ahu mangulahon i. 11 Alai tingki ro si Kepas tu Antiokia, hupinsang ma ibana. Ai sala do ibana. 12 Andorang so ro angka dongan ni si Jakobus, jotjot do si Kepas mangan dohot angka dongan na sian bangso na asing. Alai dung ro nasida, ndang olo be ibana rap mangan dohot angka dongan i jala dipadao ibana ma dirina ala mabiar ibana tu angka halak Jahudi. 13 Angka halak Jahudi na asing i pe, gabe dohot ma mangihuthon si Kepas, songon i nang si Barnabas. 14 Dung huida ndang diihuthon nasida hasintongan na sian barita na uli i, hudok ma tu si Kepas di jolo ni natorop, “Molo ho sandiri halak Jahudi, hape ndang songon halak Jahudi ho marpangalaho, boasa ma paksaonmu halak na sian bangso na asing mangihuthon hasomalan ni halak Jahudi?” 15 Halak Jahudi asli do hita, ndang pardosa na sian bangso na asing. 16 Taboto do, alani haporseaon tu Jesus Kristus do halak didok mangulahon na sintong, ndang ala mangihuthon patik. Tahaporseai do Kristus Jesus, alani i nunga taulahon be na sintong ala nunga porsea hita tu Kristus i, ndang ala mangulahon patik i. Ai ndang adong halak na didok mangulahon na sintong ala mangulahon patik i. 17 Alani i, molo didok dope hita pardosa hape nunga taulahon na sintong marhite porsea tu Kristus, gabe parhobas ni dosa ma Kristus i. 18 Molo hupajongjong muse patik naung hurumpakkon i, gabe hupatuduhon ma diringku sipangalo patik. 19 Nunga mate ahu molo mangihuthon patik i, asa boi ahu mangolu tu Debata. 20 Nunga dipakkuhon ahu tu hau i rap dohot Kristus. Ndang mangihuthon lomo ni rohangku be parngoluonku, alai di bagasan Kristus i do ahu mangolu. Alani i, mangihuthon haporseaonku tu Anak ni Debata i nama ahu mangolu, i ma na mangkaholongi ahu jala na mangalehon ngoluna humongkop ahu. 21 Ndang hubolongkon asi ni roha ni Debata na mansai balga i. Ai molo alani patik do sasahalak didok mangulahon na sintong, ndang marguna be hamamate ni Kristus i.\n^ As. “ai ndang songon cara ni jolma Debata mangida sasahalak”.\n^ Manang “halak na so marsunat”.\n^ Manang “halak na marsunat”.\n^ Didok do muse ibana si Petrus.


29 Joel | Alkitab TOBA\nCategory Archives: 29 Joel\nAugust 17, 2008 · 12:44\n1:1 On ma hata ni Jahowa tu si Joel, anak ni si Petuel.\n1:2 Tangihon ma hata on hamu ale angka sintua, jala patinggil pinggolmuna, sude hamu isi ni tano on! Tung dung ma masa songon i di angka arimuna, manang di angka ari ni ompumuna i?\n1:3 Torsahon hamu ma tu angka anakmuna taringot tusi, jala anakmuna tu anaknasida, jala anaknasida muse tu sundut di pudina.\n1:4 Na tinebahon ni antatadu digagat sihapor, jala na tinebahon ni sihapor digagat tamponok, jala na tinebahon ni tamponok digagat gulomit.\n1:5 Ngot ma hamu, angka na mabuk, jala tumatangis ma hamu! Jala mangandung ma saluhut hamu angka sisobur anggur, ala ni anggur na pang, ala naung suda dibuat sian pamanganmuna.\n1:6 Ai nangkok do tu tanongku sada bangso na tang jala na so habilangan; iponna tudoshon ipon ni singa, jala saitna tudoshon sait ni singa boruboru.\n1:7 Nunga ranggason hau anggurhu dibahen, jala nunga matultul ia hau antajaungku, tung dilangkati situtu do jala diparumpak, pola mamontar angka rantingna.\n1:8 Mangandung ma ho, songon boru muli, na martujung hori ala ni bangunan ni haposoonna.\n1:9 Nunga siap pelean sipanganon dohot siinuman sian joro ni Jahowa, margudompong angka malim, angka parhalado ni Jahowa.\n1:10 Nunga tarulang ladang, duhuton ia hauma, ala lusam eme, jala marsik aek ni anggur, malos ia hau jetun.\n1:11 Marlangan ma, hamu angka paruma, mangandung ma hamu parporlak anggur, ala ni eme saba dohot eme tur, ai nunga mago partaonan.\n1:12 Nunga pola apean hau anggur, jala nunga ranggason hau antajau; nang hau dalimo dohot harambir dohot hau unte ro di saluhut hau na di ladang nunga malos, ai nunga mandao las ni roha sian anak ni jolma.\n1:13 Marhohos ma, hamu ale angka malim, jala mangandungi! Mangangguhi ma, hamu ale angka parhalado di langgatan! Masuk ma hamu, laos marbulusan abit hori bornginna i, hamu ale angka parhalado ni Debatangku, ala naung munsat sian joro ni Debatamuna pelean sipanganon dohot siinumon.\n1:14 Parbadiai hamu ma sada ari parpuasaon, tingtingkon hamu sada ari raya, paluhut hamu angka sintua ro di sude isi ni luaton tu joro ni Jahowa Debatamuna, jala mangangguhi ma hamu tu Jahowa.\n1:15 Oe ari na marjea on! Ai jonok nama ari ni Jahowa, jala songon hasisiap sian na sun hinagogo harorona.\n1:16 Nda nunga sun siap sipanganon di adopan ni matanta? Sian joro ni Debatanta las ni roha dohot olopolop?\n1:17 Nunga busuk angka boni di toru ni bungkina, nunga tarulang angka bagas parugasanan, nunga maloha angka sopo, ai nunga rahar eme i.\n1:18 Maheu ia pinahan marisuang! Bodiaron do angka parduan ni lombu, ala soada jampalan di nasida; gari angka parduaan ni birubiru rapar do.\n1:19 Tu ho do, ale Jahowa, ahu joujou! Ai nunga suda dipangan api angka jampalan di halongonan, jala mosok do sude hau di ladang dibahen api rarat.\n1:20 Gari pinahan di balian marhoi tu ho do, ai nunga marsik angka sunge, jala nunga suda dipangan api angka jampalan di halongonan.\nFiled under 1 Padan Na Robi, 29 Joel\nTagged as Joel\n2:1 Palu hamu ma sarune di Sion, jala marsurak ma hamu di atas dolok habadiaonki! Angka hitir ma sude isi ni tano on, ai na ro ne ma ari ni Jahowa, tung jonok na ma.\n2:2 Ari haholomon do i jala hagolapon, ari ombun na marhobot dohot ombun manorop; songon sibalik hunik manogotna i mangerbang songgop tu angka dolok, songon i ma ro sada bangso na timbul jala na tang, ndang dung adong sisongon i sian na robi, tu joloan on pe ndang adong be jumpang songon i pola marsundutsundut.\n2:3 Api na manganhon di jolona, jala di pudina marjillamjillam; songon porlak Eden tano on di jolona alai anggo di pudina halongonan na hasang do, jala ndang adong na malua nanggo sada sian ibana.\n2:4 Songon rumang ni angka hoda rumangna, jala songon halak parsihundul parinjakna.\n2:5 Songon pardorom ni angka hureta di punsu ni angka dolok paringkatnasida, songon soara ni jilam ni api na manganhon durame, songon bangso na tang na gopas marsinjata tu hamusuon.\n2:6 Marsahit rian angka bangso maradophon ibana, marlangan be sude bohi ni jolma.\n2:7 Martahop nasida songon ulubalang na begu, songon halak parmusu dijangkiti nasida parik, jala masitondong dalanna be nasida, jala ndang mamedu nasida sian dalannasida i.\n2:8 Jala ndang masisosahan nasida, masitondong dalanna be nasida, marragean do nasida marhitehite hujur palait, laos so mansohot do marporang.\n2:9 Di bagasan huta nasida marmeang muli, marinjak di atas parik, angka bagas do dipanaek, bongot sian pandiloan songon panangko.\n2:10 Angka hitir do tano on maradophon nasida, humuntal angka langit, mangkolom do mata ni ari dohot bulan, pola dohot angka bintang maniopi sondangna.\n2:11 Jala dipangiar Jahowa do suarana manguluhon paranganna, ai tung na torop situtu do paranganna; tung na gogo do ibana pasaut hatana i; tung na bolon do ari ni Jahowa, jala na songkal sahali, tung ise ma manahan disi?\n2:12 Alai nuaeng pe, ninna Jahowa: Sai mulak ma hamu tu ahu sian nasa rohamuna mardongan parpuasaon, partangison dohot angguhangguk.\n2:13 Jala rohamuna ma ribahi hamu, unang asal ulosmuna, sai mulak ma hamu tu Jahowa, Debatamuna i! Ai pardengganbasa jala parasi roha do ibana, lambas do ibana tarrimas jala parasi roha godang, jala tibu marpangulahi rohana mida hamagoan i.\n2:14 Ise umbotosa, anggiat tung mulak ibana jala marpangulahi rohana, jala ditadingkon pasupasu sada sian pudina bahen pelean sipanganon dohot siinumon di Jahowa, Debatamuna i.\n2:15 Palu hamu ma sarune di Sion! Parbadiai hamu ma sada parpuasaon, tingtingkon hamu ma ari raya sada!\n2:16 Paluhut hamu ma bangso i, parbadiai hamu ma luhutan i! Paluhut hamu ma angka sintua, papungu hamu ma angka dakdanak ro di angka posoposo na onsop manusu! Ruar ma pangoli sian bilutna dohot oroan i sian bilutna.\n2:17 Ingkon tumatangis ma di holangkolang ni emper dohot langgatan malim, angka parhalado ni Jahowa, dohononnasida ma: Sai marpangulahi ma roham, ale Jahowa, mida bangsom, jala unang pasahat bangso na niainmu gabe sialingon, gabe pambuatan hulingkulingan ni angka parbegu! Boasa ma tung mehet di tongatonga ni angka bangso; didia do nuaeng Debatanasida i?\n2:18 Jadi mangiburu ma Jahowa humongkop tanona, jala marpangulahi rohana mida bangsona.\n2:19 Dung i ninna Jahowa ma mangalusi bangsona: Ida ma, tongosonku ma tu hamu eme dohot anggur dohot miak, asa butong hamu sian i; jala ndang be bahenonku hamu marhaurahon di tongatonga ni angka bangso.\n2:20 Jala paholangonku do sian hamu sipangago i, jala onjaronku ibana tu tano na hasang dohot na tarulang; angka parjolona tu laut na tungkan habinsaran, jala angka na parpudi tu laut na tungkan hasundutan. Jadi manaek ma angirna, manaek dohot busukna, ala tenga pambahenna.\n2:21 Unang ma mabiar ho, ale tano, marolopolop ma ho jala marlas ni roha, ai timbul do pambahen ni Jahowa!\n2:22 Unang mabiar hamu, ale pinahan di ladang, ai martumbur muse angka jampalan di halongonan, jala marparbue angka hau i, lehonon ni hau antajau dohot anggur muse gogonasida.\n2:23 Antong marolopolop jala marlas ni roha ma hamu, ale angka anak ni Sion mida Jahowa, Debatamuna i! Ai ibana mangalehon tu hamu udan panaburon bahen pamintorion, jala dipatuat tu hamu udan tipotipo, udan panaburon dohot udan gotilon patumonaan.\n2:24 Jadi tambun ma eme di angka pardegean, jala binsat angka pangilangan sian anggur dohot miak.\n2:25 Jadi marsingkat ma tu hamu bahenonku angka taon panggagatan ni antatadu, sihapor, tamponok dohot gulomit, paranganku na godang, angka na hupaborhat i dompak hamu.\n2:26 Dung i datdatanmuna ma mangan jala butong, jala pujionmuna ma goar ni Jahowa, Debatamuna i, na mambahen hamu marhasurungan, jala ndang be tarurak bangsongku salelenglelengna.\n2:27 Tandaonmuna ma disi, paboa ahu di tongatonga ni Israel, jala ahu Jahowa, Debatamuna i, jala ndang adong dungkon ni ahu; jala ndang be tarurak bangsongku ro di salelenglelengna.\n3:1 Jadi dung songon i: Pangusehonongku ma Tondingku tu nasa sibuk, gabe manurirangi ma angka anakmuna dohot borumuna, marnipi ma angka sintuamuna, jala maralatan angka dolidolimuna.\n3:2 Dohot do tu angka naposomuna baoa dohot boruboru pangusehononku di angka ari i Tondingku.\n3:3 Jala pamasaonku do angka partinandaon di langit dohot di tano on: Mudar dohot api dohot timus na marsijongjong.\n3:4 Muba do mata ni ari gabe haholomon, jala bulan gabe mudar, patujolo ni ari haroro ni Jahowa na bolon jala na songkal i.\n3:5 Alai nasa na manjou goar ni Jahowa, malua do, ai di atas ni dolok Sion dohot di Jerusalem masa haluaon, songon na pinarbaga ni Jahowa hian, jala di tongatonga ni halak na malua i do angka na jinou ni Jahowa.


I SAMUEL 25 - BIBLE & BUKU ENDE ONLINE\n25:1 Dung i mate ma si Samuel, gabe marluhut ma sandok Israel, jala ditatangisi ibana, jala dibandahon ibana di bagasan jabuna di huta Rama. Alai borhat ma anggo si Daud laho tuat tu halongonan Elaparan.\n25:2 Dung i adong ma sada halak di Maon, ia parulaonanna di Karmel do; na mora jong do baoa i, tolu ribu birubiruna, jala saribu hambingna; dung i tole ma ibana manggustingi imput ni birubiruna di Karmel.\n25:3 Ia goar ni baoa i, i ma si Nabal, jala goar ni jolmana si Abigail, na torus situtu roha ni parompuan i, jala na uli rupana; alai anggo baoa i horas rohana, jala jahat marparulan, pinompar ni si Kaleb do ibana.\n25:4 Jadi tarbortik ma tu si Daud di halongonan, manggustingi imput ni birubiruna si Nabal i.\n25:5 Jadi disuru si Daud ma sampulu dolidoli, ninna ma mandok dolidoli i: Nangkok ma hamu tu Karmel manopot si Nabal patolhas tebengku tu ibana, laos tangkasi hamu ma sonangna.\n25:6 Songon on ma dok hamu: Hipas ma ho, jala sonang, ro di isi ni bagasmu dohot nasa na di ho!\n25:7 Nunga hubege, masa panggustingon imput ni birubiru di ho. On pe sai rap dohot hami do angka parmahanmi, ndang dung tarurak nasida hubahen hami, jala ndang adong mago di nasida agia aha, saleleng nasida di Karmel.\n25:8 Tung sungkun angka naposom, paboaonnasida do i tu ho, on pe asi ma roham mida angka dolidoli on, ai tongon di ari na denggan do hami ro; ua lehon ma na jumpang tanganmu tu angka naposomon dohot tu si Daud, anakmu.\n25:9 Jadi dung sahat angka naposo ni si Daud, jala tolhas dihatahon nasida tu si Nabal sude hata ondeng, angka na tinonahon ni si Daud, mangulon ma nasida.\n25:10 Alai ro ma alus ni si Nabal tu angka naposo ni si Daud, ninna ma: Ise do si Daud? Jala ise do anak ni si Isai? Lan do nuaeng naposo angka na lintun tumadingkon indukna be.\n25:11 Tung olo ma ahu mambuat sagusagungku dohot aek siinumonku dohot pinahanku sipotongon di halak sigusting imput ni birubirungku laho mangalehon tu halak angka na so hutanda, manang sian dia nasida?\n25:12 Dung i mulak ma angka naposo ni si Daud tu dalannasida hian, laho muli. Jadi dung sahat nasida, dibaritahon ma tu si Daud sude angka hata ondeng.\n25:13 Jadi ninna si Daud ma tu angka naposona: Masisandang podangna be ma hamu. Jadi masihadang podangna be ma nasida, nang si Daud disandang do podangna, jadi nangkok ma nasida mangihuthon si Daud arga opat ratus halak toropna, tinggal ma anggo na dua ratus halak manginganhon angka parhohas.\n25:14 Alai ro ma sada halak sian angka dolidoli paboahon barita i tu si Abigail, jolma ni si Nabal ninna ma: Ida ma, nunga disuru si Daud angka suruanna sian halongonan laho mamasumasu tuanta nian, hape mangonai hata ibana tu nasida.\n25:15 Na denggan situtu do nian uhum ni angka baoa i tu hami, ndang dung tarurak hami dibahen nasida, jala ndang adong agoan hami agia aha, saleleng rap hami dohot nasida marmahan di jampalan.\n25:16 Tung tudoshon partanobatoan do nasida di hami, nang borngin, nang arian, saleleng rap hami dohot nasida marmahan angka birubiru.\n25:17 On pe boto ma, jala timbang, manang aha sibahenonmu; ai nunga tung putus sangkap hamagoan dompak tuanta dohot dompak sude isi ni bagasna angkup ni parroha na jahat do ibana, na so hapangkulingan manang ise.\n25:18 Jadi hapogan ma si Abigail mambuat dua ratus sagusagu dohot dua panuhuhan bobak marisi anggur dohot lima birubiru naung pinarade dohot lima ampang eme na nirondang dohot saratus lampet marsaor parbue ni anggur dohot dua ratus lampet na ginulean, luhutna i diampehon do tu angka halode.\n25:19 Dung i didok ma tu angka naposona: Pajolo hamu ma, ida ma ro pe ahu sian pudimuna; alai ndang dipaboa langkana i anggo tu si Nabal sinondukna i.\n25:20 Jadi di na marsihundul i nasida di halode i, jala tuat nasida di sada jaringjing ni dolok i, ida ma nunga ro tuat si Daud dohot angka paranganna manjumpangkon nasida, laos pajumpang be.\n25:21 Alai nunga pola didok si Daud hian: Tung na so marguna do hapengani na huramoti luhutna na di bajoi di halongonan, na so agoan ibana agia aha, hape na jat do balos ni na denggan dibahen tu ahu.\n25:22 Sai songon i ma bahenon ni Debata tu angka musu ni si Daud jala lobi sian i dope, molo tung teba loasonku mangolu sian saluhut na di ibana ro di tiur ni ari, nanggo sada halak baoa.\n25:23 Alai dung diida si Abigail si Daud i, hapogan ma ibana mijur sian halode i manungkap ma ibana tu tano di jolo ni si Daud marsomba ibana.\n25:24 Jala marsinggang tu jolo patna, ninna ma: Tu ahu ma jujur hajahaton i, ale rajanami; ua loas ma ahu mandok hatangkon tu pinggolmu, jala tangihon hata ni naposom boruboru.\n25:25 Unang pola piripirion roham, ale tuan, mida baoa parroha na jahat, mida si Nabal i, ai songon goarna i do ibana: Si Nabal goarna, sai haotoon i do donganna. Alai anggo ahu naposom boruboru, ndang huida dolidoli angka na sinurumi, ale tuan.\n25:26 Nuaeng pe ale tuan, songon sintongna mangolu Jahowa, mangolu dohot hosam, Jahowa sandiri mangambat ho asa unang paroonmu sapata ni mudar, laos tanganmu sandiri mangurupi ho. On pe ingkon gabe songon si Nabal angka musum, ro di sude angka na marsangkap mambahen hamagoan tu tuani.\n25:27 Antong silehonlehon on, na binoan ni naposom boruboru tu tuani, i ma nian lehonon tu dolidoli angka na sauduran dohot tuani.\n25:28 Sai marpamuati ma roham mida sala ni naposom boruboru! Ai sai na pahoton ni Jahowa do harajaon ni pinomparmu, ai laluhonon ni tuanku do porang ni Jahowa, jala ndang tagamon marhinamago ho saleleng ho mangolu.\n25:29 Tung sura adong hehe sada jolma naeng parburuburu ho manang tumahi hosam, ingkon momos binobohan anggo hosa ni tuani di bagasan bobakan ni halak na mangolu di adopan ni Jahowa Debatangku! Alai anggo hosa ni angka musum ingkon ambalangkononna sian tongatonga ni ambalang.\n25:30 Ia dung dibahen Jahowa tu tuani, hombar tu sude na denggan naung pinarbagana i tu ho, jala dohononna ho gabe partogi di halak Israel.\n25:31 Ndang tagamon gabe gasip di ho manang solsolanmu roham ale tuan ala mandurushon mudar ho soada alana, manang ala tuani sandiri mangaluluhon ibana. Alai dung dibahen Jahowa na denggan tu tuani, sai ingotonmu do naposom boruboru.\n25:32 Dung i ninna si Daud ma tu si Abigail: Pinuji ma Jahowa Debata ni Israel ala sinuruna ho sadarion manjumpangkon ahu!\n25:33 Pujion do huhut hapistaranmu, pujion nang ho, ala diambat ho ahu sadarion unang mandurushon mudar, unang laos tanganku sandiri mangaluluhon ahu.\n25:34 Ai tongon tahe, songon sintongna mangolu Jahowa, Debata ni Israel, na mangambat ahu unang mambahen na jat tu ho, ai tung sura unang humalaput ho ro manjumpangkon ahu, ndang tagamon adong teba di si Nabal ro di torang ni ari nanggo sada halak baoa.\n25:35 Jadi dijalo si Daud ma sian tangannasida na binoanna i tu ibana, jala didok tu nasida: Nangkok ma ho muli tu jabum mardamedame; ida ma, nunga hutangihon soarami jala marpamuati rohangku mida ho.\n25:36 Jadi dung sahat si Abigail tu si Nabal, ida ma marpanggalangon bolon ibana di jabuna songon panggalangon ni raja, jala marlas ni roha si Nabal, jala mabuk situtu ibana. Dibahen i ndang adong dipaboa si Abigail tu ibana nang hata metmet nang hata balga paima torang ari.\n25:37 Alai dung torang ari jala malum mabuk ni si Nabal i, dipaboa jolmana i ma tu ibana angka hata ondeng, gabe mate pusupusuna di bagasan andorana, jala tudoshon batu do i.\n25:38 Dung i arga sampulu ari nari dipastap Jahowa ma si Nabal, laos mate.\n25:39 Jadi dung tarbortik tu si Daud naung mate si Nabal, ninna ma: Pinuji ma Jahowa, na umbadahon bada ni haurahonku marlulu dompak si Nabal, jala diambat naposona mangulahon hajahaton, jala marbalik hajahaton ni si Nabal tu uluna dibahen Jahowa. Dung i disuru si Daud ma suruanna mandok hatana tu si Abigail, naeng mambuat nasida bahen jolmana.\n25:40 Jadi dung sahat angka naposo ni si Daud tu si Abigail di Karmel, gabe mangkatai ma nasida songon on: Disuru si Daud do hami manopot ho naeng buatonna ho bahen jolmana.\n25:41 Dung i hehe ma si Abigail manungkap tu tano, huhut didok: Ida ma, naposom boruboru do ahu gabe hatoban laho mamburi pat ni angka naposo ni tuani.\n25:42 Dung i hapogan ma si Abigail borhat marsihundul di halode, nidonganan ni lima radingna, angka na sauduran dohot ibana, laos diihuthon nasida do angka suruani, gabe jolma ni si Daud.\n25:43 Dibuat si Daud huhut si Ahinoam sian Jisreel, jadi duansa nasida gabe jolmana.\n25:44 Alai nunga dilehon si Saul anggo si Mikhal, boruboru i, jolma ni si Daud hian, tu si Palti, anak ni si Lais sian Gallim.


II Kronika 2 | Alkitab TOBA\n← II Kronika 3\nII Kronika 1 →\n2:1 Dung i dibilang si Salomo ma pitupulu ribu halak parhuli jala ualupulu ribu halak pandakdak batu di atas dolok, jala tolu ribu onom ratus halak sintua pandasdas di nasida.\n2:2 Dung i disuru si Salomo ma suruanna manopot si Hiram raja sian Tirus, ninna ma: Songon na binahenmi tu damang si Daud i manongosi tu ibana hau ares, asa pajongjongonna di ibana sada bagas bahen ingananna, suang songon i ma bahen tu ahu nuaeng.\n2:3 Ida ma, naeng ahu pajongjong sada joro di Goar ni Jahowa, Debatangku, bahen habadiaonna, bahen panutungan di daupa na hushus di adopanna dohot padiri tongtong sagusagu na marhadohoan dohot angka pelean situtungon manogotna i dohot bodarina i, angka ari Sabbat dohot di poltak ni bulan dohot di angka ari raya ni Jahowa, Debatanami, gabe patik di Israel ro di salelenglelengna.\n2:4 Jala bagas joro na naeng pajongjongonki, ingkon balga do, ai tumongam do Debatanami sian nasa debata sileban.\n2:5 Alai tahe tung ise ma na tuk gogo pajongjong sada joro di Ibana? Ai gari langit ni langitan, ndang tarhangkamsa anggo Ibana; tung ise ma ahu pola asa pajongjongonku di Ibana sada joro, nda holan laho manutung daupa nian di adopanna?\n2:6 On pe suru ma tu ahu sada halak na pistar marhapandean di sere, perak, tombaga, bosi dohot di panubaron dohot di pansopan dohot na malo manguhir mata intan, rap dohot halak na pistar angka na di lambungku di Juda dohot di Jerusalem, angka na pinadiri ni damang si Daud i.\n2:7 Tongoshon huhut tu ahu angka hau ares, sampinur dohot ingul sian Libanon; ai tangkas do huboto na pande do angka naposom pauli hau di Libanon; jala ida ma, ingkon angka naposongku dongan ni angka naposom.\n2:8 Asa godang situtu parhau diparade di ahu; ai joro na naeng paulionki, ingkon tongam do tau halongangan.\n2:9 Jala ida ma, lehononku do tu pande hau, angka na pauli hau i bahen bohal ni angka naposom duapulu ribu pingkul itak na lamot dohot duapulu ribu bat anggur dohot duapulu ribu bat miak.\n2:10 Dung i ninna si Hiram, raja sian Tirus ma di bagasan surat tinongoshonna tu si Salomo: Ala holong ni roha ni Jahowa mida bangsona, umbahen ho dipabangkit gabe raja gumomgom nasida.\n2:11 Angkup ni didok si Hiram: Pinuji ma Jahowa, Debata ni Israel, na manompa langit dohot tano, naung mangalehon tu raja Daud sada anak na pistar, na umboto hapantason dohot panimbangon laho pajongjong sada joro di Jahowa dohot sada bagas ojahan ni habangsana!\n2:12 Dibahen i husuru ma sada halak na pistar, na umboto panimbangon, i ma damang si Hiram i.\n2:13 Anak ni sada parompuan sian pinompar ni si Dan, alai anggo amana halak Tirus do; na pistar do ibana marhapandean di sere, perak, tombaga, bosi hau, di panubaron dohot di pansopan dohot na malo manguhir mata intan dohot manurgasi saluhut ulaon hapistaran, hapandean angka na pineakkon di jolona rap dohot halak na pistar na di ho hian dohot halak na pande ni tuanku, amangmu si Daud i.\n2:14 Antong ditongoshon tuanku ma tu angka naposona itak na lamot dohot itak hian, miak dohot anggur, naung pinarbagabagami.\n2:15 Asa hutaba hami angka hau sian Libanon manang sadia, asa singkop di ho; hami pe mamboan hau i tu ho marrakitrakit di laut tu Joppe, jala ho muse mamboan nangkok tu Jerusalem.\n2:16 Dung i dibilang si Salomo ma sude halak dagang di tano Israel mangihuthon bilangan na binahen ni amana si Daud i di nasida, gabe jumpang ma saratus limapulu tolu ribu onom ratus halak toropna.\n2:17 Jadi dipapulik sian i pitupulu ribu halak parhuli, jala ualupulu ribu halak pandakdak batu di dolok, jala tolu ribu onom ratus halak sintua mandasdas situan na torop i tu ulaonna.


Psalmen 57 | Alkitab TOBA\n← Psalmen 58\nPsalmen 56 →\nAugust 18, 2008 · 17:03\n57:1 Ende sieheteheton sian si Daud, di hapoporusna maradophon si Saul tubagasan liang.\n57:2 Sai asi ma roham di ahu, ale Debata, asi ma roham di ahu, ai marhaporusan tu Ho do rohangku, jala di linggom ni habongmi do ahu marondingonding, paima salpu parmaraan i.\n57:3 Sai mangalualu tu Debata na tumimbul i do ahu, tu Debata, siluluhon ahu.\n57:4 Tongoshononna do sian banua ginjang, asa manumpahi ahu, paurahonna do na naeng mamolgak ahu. Sela! Tongoshonon ni Debata do asi ni rohana dohot hasintonganna.\n57:5 Di tongatonga ni angka singa do hosangki, marsaro do ahu di tongatonga ni angka na gara marroha, angka jolma manisia, doshon hujur dohot sumbia do iponnasida, jala doshon podang na tajom do dilanasida i.\n57:6 Sai patimbul ma dirim, ale Debata, tu atas ni langit, hamuliaonmu, tu sandok tano on.\n57:7 Nunga ditaon nasida jorgong di langkalangkangku, nunga tarjimput rohangku; nunga dihali nasida di jolongku sada godung, hape nasida sandiri madabu tubagasan. Sela!\n57:8 Nalom do rohangku, ale Debata, nalom do rohangku, sai marende ma ahu huhut umpalu parhinaloan.\n57:9 Ngot ma ho, ale saudarangki tondingki, ngot ma ho ale parhinaloan! Tarsunggul ma ahu buha siang ari.\n57:10 Pujionku ma Ho, di tongatonga ni angka bangso, ale Tuhan, endehononku ma Ho di tongatonga ni angka marga.\n57:11 Ai timbul do sahat ro di langit asi ni roham, jala tolhas ro di auangauang do hasintonganmu.\n57:12 Sai patimbul ma dirim tu atas ni langit, ale Debata, hamuliaonmu tu sandok tano on.


Yeremia 7 (TOBA)\nI. Panariason ni si Jeremia di bagas joro (Yer 7:1-9:25). Sipaingot mandokkon paubahon roha 1-7. II. Ianggo so naeng siap Jerusalem, songon Silo 8-15. III. Ndang be datdatan ni si Jeremia mangondihon bangso na ambolong i 16-20. IV. Ndang tarhalomohon Debata pangoloion di ibana sian somalna sambing 21-28. V. Sai na hona uhum do sogot bangso i, ala ni hasogiron na niulana i 29-34\n1(I.) On ma hata na ro tu si Jeremia sian Jahowa songon on:\n2Laho ma ho jongjong tu pintu ni bagas ni Jahowa, jala tingtingkon disi hata on, jala dok ma: Tangihon ma hata ni Jahowa, ho ale sandok Juda, angka na bongot tu bagasan pintu on laho marsomba tu Jahowa.\n3Songon on do hata ni Jahowa Zebaot, Debata ni Israel: Padenggan hamu ma dalanmuna dohot pambahenanmuna, asa hupaian hamu di inganan on marsonangsonang.\n4Unang ma marhaposan hamu di angka hata sipaotooto, angka na mandok: Joro ni Jahowa, joro ni Jahowa, joro ni Jahowa do on!\n5Alai molo dipadenggan hamu situtu dalanmuna dohot pambahenanmuna; molo dibahen hamu uhum hatigoran ganup baoa tu donganna.\n6Molo so dirupa hamu halak na buro, na tading di lampin, boruboru na mabalu, jala unang usehon hamu mudar na so marpipot di inganan on jala unang ihuthon hamu angka debata sileban, gabe hamagoan di hamu.\n7Jadi paianonku ma hamu di inganan on, di tano naung hubasabasahon tu ompumuna sian na robi, ro di saleleng ni lelengna.\n8(II.) Alai tahe ida ma, marhaposan tu angka hata sipaotooto do hamu, angka na so marguna.\n9Tung beha ma partorangna? Manangko hamu mambunu, mangalangkup, manolon na tutu, manutung daupa tu Baal, jala mangihuthon tu debata sileban angka na so tinandamuna hian.\n10Dung i angka ro hamu tindang di jolongku, di bagasan joro on na targoar tu goarhu, jala didok hamu: Nunga malua hami laho mambahen saluhut angka hasogiron on.\n11Tung gabe liang ni angka pandobo do joro on, na targoar tu goarhu di rohamuna? Ahu pe, nunga tangkas huida, ninna Jahowa.\n12Ua tung laho hamu tu ingananku na jolo, na di Silo, parmianan ni goarhu hubahen di na robi, jala ida hamu na hubahen tusi ala hajahaton ni bangsongku Israel.\n13Nuaeng pe, ala diulahon hamu saluhut angka pambahenan on, ninna Jahowa, jala hupasogot mangkulingi hamu, hape ndang olo hamu manangihon, jala hujou hamu, hape ndang olo hamu mangalusi.\n14Jadi bahenonku ma tu joro, na targoar tu goarhu, na pinangasahonmuna, jala bahenonku do tu inganan na hubasabasahon tu ompumuna, suang songon na hubahen tu Silo na jolo.\n15Jala bolongkononku ma hamu sian jolongku, songon na hubolongkon saluhut hahaanggimuna, i ma sandok pinompar ni Epraim.\n16(III.) Ia ho, unang ondihon bangso on, jala unang pangiar angguhangguk dohot tangiangmu mangondihon nasida, jala unang sai datdati mangido tu ahu, ai ndang olo ahu tumangihon ho.\n17Ndang diida ho huroha na binahennasida di angka huta ni Juda dohot di angka alaman ni Jerusalem?\n18Papungupungu soban angka dakdanak i, mangopan api angka amaama, mandogili na niudi angka inaina laho mambahen juada di langit, jala diusehon nasida tuak tangkasan di angka debata sileban laho mangarsahi ahu.\n19Tung ahu ma na niarsahannasida disi? Ninna Jahowa. Nda laos nasida niarsahanna bahen haurahon ni bohinasida i?\n20Dibahen i songon on do hata ni Tuhan Jahowa: Ida ma, usehononku ma murukku dohot parpiar ni rimashu tu inganan on, tu jolma dohot tu pinahan dohot tu hau di ladang dohot parbue ni tano i, asa marsigorgor, jala ndang adong na mangintopi.\n21(IV.) Songon on do hata ni Jahowa Zebaot, Debata ni Israel: Tambai hamu angka pelean situtungon dohot sipotongon, jala pangan hamu ma juhut.\n22Ai ndang hudokkon ompumuna, jala ndang hutonahon tu nasida, uju di ari na hutogihon nasida ruar sian tano Misir, taringot tu pangalaho ni pelean situtungon, manang pelean sipotongon.\n23Alai hata on do na hutonahon tu nasida, songon on: Sai tangihon hamu ma soarangku, asa ahu gabe Debatamuna, jala hamu gabe bangsongku; antong dalan i hamu ma saluhut dalan, angka na hutonahon tu hamu, asa marsonangsonang hamu.\n24Alai ndang olo nasida manangihon, jala ndang ditarehon nasida pinggolnasida i, alai sai mardalani nasida di bagasan sangkapsangkap dohot hatangkangon ni rohanasida na jahat i, jala sai ditundali nasida do ahu, ndada didompakkon.\n25Olat ni ari haruruar ni ompumuna sian tano Misir, sahat ro di ari on, sai husuru do tu hamu saluhut naposongku, angka panurirang i, ariari sai hudatdati marsuru nasida.\n26Alai ndang ditangihon nasida ahu, jala ndang ditarehon pinggolnasida, tung ditangkangi nasida do tangkuhukna, na manjahati tahe nasida sian ompunasida i.\n27Dihatahon ho pe tu nasida saluhut hata on, ndang tagamon tangihononnasida ho, dijouhon ho pe tu nasida, ndang tagamon alusanna.\n28Dibahen i dohononmu ma tu nasida: On ma sada bangso na so tumangihon soara ni Jahowa Debatana, jala na so olo manjalo pangajaran. Nunga mago hasintongan, jala siap sian pamanganna.\n29(V.) Antong nabungi ma obuk ni ulum, jala reongkon, jala pangiar soaram mangandungi di angka robean, ai nunga diambolongkon Jahowa, jala ditadingkon sundut na ni rimasanna i.\n30Ai diulahon anak ni Juda do na roa di adopanku, ninna Jahowa; dipatindang nasida do hasogironnasida tu bagasan joro na targoar tu goarhu laho paramunhon.\n31Jala dipauli nasida pantilpantil di Topet na di rura ni angka anak ni si Hinnom laho mamurun anaknasida dohot borunasida di bagasan api, na so dung hutonahon, manang na so dung tubu di bagasan rohangku.\n32Dibahen i, ida ma, ro do angka ari sogot, ninna Jahowa, ndang be dohonon ni halak Topet, manang rura ni angka anak ni si Hinnom, tung rura pamunuan na ma, laos tartanom halak di Topet, ala soada inganan na asing.\n33Ia bangke ni bangso on, gabe panganon di pidong angka na martongatonga langit dohot di pinahan ni tano on, jala ndang adong na manggorahon.\n34Jadi mansohot bahenonku sian angka huta ni Juda dohot sian alaman ni Jerusalem soara las ni roha dohot olopolop, soara ni pangoli dohot soara ni oroan, ai ingkon gabe halongonan tano i.


Ulaon ni Apostel 28 | Bibel online |Terjemahan Dunia Baru\nUlaon ni Apostel 28:1-31\nSahat tu Pulo Malta (1-6)\nAmang ni si Publius dipalum (7-10)\nDi Rom (11-16)\nSi Paulus mangkatai tu halak Jahudi na di Rom (17-29)\nNdang mabiar si Paulus marbarita saleleng dua taon (30, 31)\n28 Dung sahat hami di darat, disi pe asa huboto hami Malta do goar ni pulo i. 2 Mansai burju do penduduk ni pulo i tu hami. Denggan do hami dijalo nasida jala dipagalak nasida do api ala nunga mulai ro udan jala mansai ngali. 3 Dipapungu si Paulus ma angka hau jala dipambahen ma i tu api i. Tompu ma kaluar ulok na marbisa alani mohop ni api i jala diturbing ma tangan ni si Paulus. 4 Tingki diida penduduk ni pulo i gantung-gantung ulok i di tangan ni si Paulus, didok nasida ma sama nasida, “Sibunu jolma do baoa on. Ai nang pe malua ibana sian parmaraan di laut, alai ndang diloas Uhum* i ibana mangolu.” 5 Dipaspashon si Paulus ma ulok i tu api jala ndang manang mahua ibana. 6 Alai dirimpu nasida do gabe magurbak tangan ni si Paulus i. Molo so i, tompu ma ibana dabu laos mate. Dung leleng dipaima nasida jala diida nasida ndang adong na masa tu ibana, gabe muba ma pingkiran ni nasida jala didok ma si Paulus debata. 7 Ndang dao sian inganan i, adong do disi tano ni si Publius sahalak na sangap di pulo i. Denggan do dijalo ibana hami jala gabe tamuna ma hami saleleng tolu ari. 8 Di tingki i, peak do amang ni si Publius di podoman ala mohop dohot disentri. Didapothon si Paulus ma ibana, diampehon ma tanganna huhut ditangiangkon. Dung i dipamalum ma ibana. 9 Alani i, gabe marroan ma sude na marsahit di pulo i mandapothon si Paulus jala dipamalum ma nasida. 10 Dilehon nasida do godang hadiah laho patuduhon hamauliateon ni nasida tu hami. Tingki naeng borhat, dilehon nasida do angka na porlu di hami saleleng di pardalanan. 11 Dung tolu bulan, borhat ma hami sian pulo i mamangke kapal na sian Aleksanderia na marlabu di pulo i saleleng ari ngali.* Dibahen do partanda ni kapal i “Angka Anak ni Zeus”. 12 Marlabu ma hami di Sirakus jala disi ma hami tolu ari. 13 Sian i manopi-nopi ma hami marlayar jala sahat ma di Regium. Marsogotna i, mangullus ma alogo sian selatan jala dung dua ari sahat ma hami di Potioli. 14 Disi, pajumpang ma hami dohot angka dongan sahaporseaon. Dijujui nasida do hami asa tading disi saleleng pitu ari. Dung i borhat ma hami tu Rom. 15 Dibege angka dongan na di Rom ma taringot tu haroronami, gabe ro ma nasida mandapothon hami sahat tu Tolu Kode* na di Pasar Appiporum. Dung diida si Paulus nasida, didok ibana ma mauliate tu Debata jala lam pos ma rohana. 16 Ujungna sahat ma hami di Rom. Disi, diloas do si Paulus tading sahalakna dohot sahalak tentara na manjaga ibana. 17 Dung tolu ari, dijou si Paulus ma marpungu angka halak Jahudi na sangap. Dung marpungu nasida, didok si Paulus ma, “Hamu angka haha anggi, nang pe ndang adong hualo bangsonta manang hasomalan ni angka ompunta, alai dipenjarahon do ahu di Jerusalem jala dipasahat tu halak Rom. 18 Dung dipareso, naeng dipalua halak Rom i ma ahu. Ai ndang adong dapot ni nasida na sala huulahon na mambahen ahu patut diuhum mate. 19 Alai dialo halak Jahudi do i, gabe terpaksa ma ahu naik banding tu Kesar. Huulahon pe songon i, ndang na laho mangaluhon bangsongku ahu disi. 20 Alani i do hupangido asa pajumpang jala mangkatai ahu dohot hamu. Ai alani pangkirimon ni halak Israel i do umbahen na dirante ahu.” 21 Didok nasida ma tu si Paulus, “Ndang adong hujalo hami surat taringot tu ho sian Judea, jala ndang adong angka dongan na ro sian i na paboahon manang na mandok na roa taringot tu ho. 22 Alai naeng do begeonnami pandapotmu, ai huboto hami do manang didia pe sude do halak mangalo sekte on.” 23 Dung i ditontuhon nasida ma sada ari laho pajumpang dohot si Paulus. Jala torop ma nasida na ro tu inganan ni si Paulus i. Sian manogot sahat tu borngin dipatorang ibana ma taringot tu Harajaon ni Debata. Dipatorang ibana ma sian Patik ni si Musa dohot na Sinurat ni Angka Panurirang asa porsea nasida tu Jesus. 24 Adong do deba na porsea tu na pinatorangna i, alai na deba nai ndang porsea. 25 Gabe marsalisi ma nasida sama nasida. Ditadingkon nasida ma inganan i, alai huhut ma didok si Paulus tu nasida songon on, “Sintong ma na nidok ni panurirang Jesaya marhite panogu-noguon ni tondi parbadia tu angka ompumuna. 26 Ai ninna do, ‘Laho ma ho tu bangso on jala dok ma, “Dibege hamu do nian alai ndang diantusi hamu lapatanna. Diida hamu do nian alai ndang diantusi hamu. 27 Ai ndang bungka be roha ni bangso on. Ditangihon nasida do marhite pinggolna alai dipanengel-nengel, ditutup nasida do matana gabe ndang marnida, ndang marbinege pinggol ni nasida, ndang mangantusi nang rohana jala ndang mulak nasida tu ahu. Alani i, ndang pamalumonku nasida.”’ 28 Alai boto hamu ma, nunga dibaritahon haluaon na sian Debata tu angka bangso na asing. Jala tangihonon ni nasida do i.” 29 *—— 30 Jadi dua taon ma si Paulus tading di jabu na disewa ni ibana jala burju do ibana manjalo sude halak na ro mandapothon ibana. 31 Ndang mabiar ibana mamaritahon Harajaon ni Debata tu nasida dohot mangajarhon taringot tu Tuan Jesus Kristus, jala ndang adong na mangambati ibana.\n^ Di bahasa Junani Dike, ra on mandok dewi keadilan. Boi do muse mandok tu hatigoran i.\n^ Manang “musim dingin”.\n^ Inganan mangan dohot marborngin.


II MUSA 18 - BIBLE & BUKU ENDE ONLINE\n18:1 Jadi dung dibege si Jetro, malim di Midian, simatua doli ni si Musa, sude na binahen ni Debata tu si Musa dohot tu Israel bangsona i, na pinaruar ni Jahowa halak Israel sian Misir.\n18:2 Jadi diboan si Jetro, simatua doli ni si Musa, ma si Zippora, jolma ni si Musa, na sinuruna i mulak.\n18:3 Rap dohot anakna na dua i, goar ni na sada si Gerson, ai ninna do: Paisolat do ahu di tano ni halak na pulik.\n18:4 Goar ni na sada nari si Elieser, ai Debata ni damang do pangurupingku, jala dipalua ahu sian podang ni Firaun.\n18:5 Jadi sahat ma si Jetro, simatua doli ni si Musa dohot angka anakna dohot jolmana tu si Musa, tu halongonan, tu parsaroanna di lambung dolok ni Debata.\n18:6 Dung i ditonahon ma tu si Musa: Nunga ro ahu, simatuam doli si Jetro tumopot ho udur dohot jolmam dohot anakna na dua i.\n18:7 Jadi ruar ma si Musa manjumpangkon simatuana i, dipaunduk ma ibana di jolona, jala diumma ibana; jadi dung masisungkunan nasida taringot tu sonangna, gabe masuk ma nasida tu undungundung i.\n18:8 Dung i dipajojor si Musa ma tu simatuana sude na binahen ni Jahowa tu Firaun dohot tu halak Misir ala ni halak Israel, ro di sude hasusaan na mangonai tu nasida di tongan dalan dohot na pinalua ni Jahowa nasida.\n18:9 Jadi las ma roha ni si Jetro ala sude na denggan i, na binahen ni Jahowa tu Israel, na pinaluana i nasida sian tangan ni halak Misir.\n18:10 Dung i ninna si Jetro ma: Pinuji ma Jahowa, na paluahon hamu sian tangan ni halak Misir dohot sian tangan ni Firaun; tung dipalua bangsona sian pandondon ni tangan ni halak Misir.\n18:11 Nuaeng pe huboto, tumongam hape Jahowa sian nasa angka debata, ai hata na hinajungkathonnasida lingkup tu nasida.\n18:12 Dung i dibuat si Jetro, simatua doli ni si Musa ma sada pelean situtungon dohot angka pelean sipotongon di Debata. Jadi ro ma si Aron dohot saluhut sintua ni Israel laho mangan sagusagu rap dohot simatua doli ni si Musa di jolo ni Debata.\n18:13 Tole marsogotna i hundul ma si Musa laho manguhum bangso i, gabe jongjong ma bangso i di lambung ni si Musa sian manogotna ro di botari.\n18:14 Alai dung diida simatua doli ni si Musa sude na binahenna i tu bangso i, ninna ma: Hata dia do i na binahenmu tu bangso i? Boasa sasada ho hundul, jala sandok bangso i jongjong di jolomu sian manogot ro di botari?\n18:15 Jadi didok si Musa ma tu simatuana doli: Na ro do bangso i tumopot ahu laho manungkun uhum sian Debata.\n18:16 Ai molo adong parhataannasida, ro do nasida tu ahu, gabe huuhumi nasida be jala hupabotohon angka patik ni Debata dohot angka podana.\n18:17 Jadi didok simatua doli ni si Musa ma tu ibana: Ndang denggan na binahenmi.\n18:18 Mandate ho maon, nang ho, nang bangso on na di jolomon, ai madokdokhu ulaon on di ho, ndang tarula anggo sasada ho.\n18:19 On pe tangihon ma soarangkon, huparrohai pe ho, asa didongani Debata ho. Ho ma mandapothon Debata singkat ni bangso i, jala ho ma pasahathon angka hata i tu Debata.\n18:20 Jala pasingothon tu nasida angka patik dohot angka poda, jala pabotohon tu nasida dalan sidalanannasida i dohot ulaon siulaonnasida i.\n18:21 Alai anggo ho lulu i ma sian sandok bangso i baoa angka na marsihohot marroha, angka na mangkabiari Debata, baoa parroha na sintong, angka na mangkagigihon pangomoan na so turut, i ma pabangkit bahen induk gumomgom nasida marsasaribu, marsasaratus, marlimalimapulu, jala marsasampulu.\n18:22 Asa nasida tongtong manguhumi bangso i; alai nasa hata na balga, tu ho ma diboan nasida, anggo nasa hata metmet nasida ma manguhumi, asa paneang siulaonmu, molo nasida donganmu mangusung.\n18:23 Molo dibahen ho songon i, jala ro tona ni Debata tu ho manolopi, jadi manahan ma ho mangkajongjongkon, muli ma dohot sandok bangso on tu ingananna be mardamedame.\n18:24 Jadi ditangihon si Musa ma soara ni simatuana doli, jala dipatupa sude na nidokna i.\n18:25 Dung i dipillit si Musa ma baoa angka na marsihohot sian sandok Israel, jala dipabangkit nasida bahen induk ni bangso i gumomgom marsasaribu, marsasaratus, marlimalimapulu jala marsasampulu.\n18:26 Asa nasida tongtong manguhumi bangso i, anggo hata na maol, tu si Musa ma boanonnasida, alai anggo hata metmet, nasida do manguhumisa.\n18:27 Dung i diloas si Musa ma simatuana doli laho, gabe mulak ma ibana tu tanona.


Princeton Artist Brush Co. - Catalyst Blades for Acrylic Painting\nSILICONE BLADE NO. 1\nSIZES AVAILABLE 15, 30, 50\nSILICONE BLADE NO. 2\nSILICONE BLADE NO. 3\nSILICONE BLADE NO. 4\nSILICONE BLADE NO. 5\nSILICONE BLADE NO. 6 SIZES AVAILABLE 4, 8, 12


Jesaya 32 | Alkitab TOBA\n← Jesaya 33\nJesaya 31 →\n32:1 Ida ma, hombar tu hatigoran do Rajai mangarajai sogot, jala hombar tu uhum angka induk manggomgomi.\n32:2 Jadi marhaporusan tu ibana ganup jolma maradophon alogo, jala marpanisioan maradophon ari, tudoshon sunge di halongonan, tudoshon parlinggoman ni dolok batu bolon di tano na marsilopak.\n32:3 Jala ndang mamereng dompak pudi mata ni jolma na marnida, jala pinggol ni jolma na marbinege manangihon disi.\n32:4 Jala roha ni jolma na bodo marpanimbangon jala tiar marpangkuling dila ni jolma angka na hapot hian.\n32:5 Ndang be targoar raja halak na oto i, manang targoar namoranami halak parjahat i.\n32:6 Ai mangkatahon haotoon do halak na oto i, jala marsangkap hajahaton do rohana laho mangulahon haramunon, jala mandok poda haliluon dompak Jahowa asa mangarapari roha ni jolma na male, jala mangarampas siinumon ni na mauas.\n32:7 Jala marparulaonna jahat do halak parjahat i sai angkal ditahi roha laho mangago halak na tarjepol marhitehite hata gabus, nang pe hata uhum didok na pogos.\n32:8 Alai anggo halak parlidang i, angka halidangon do ditahi rohana, jala marsihohot ibana mangulahon angka halidangon.\n32:9 Hamu inaina angka na marpangatauan, hehe ma hamu tumangihon soarangki! Hamu boruboru angka na nalom roha, tangihon hamu ma hatangkon!\n32:10 Di laonlaon ni ari angka dotdot ma hamu angka na nalom roha i, ai nunga sun pamutihon di parbue ni hau anggur, ndang ro be gotilon ni parbue ni hau.\n32:11 Angka hitir ma hamu inaina angka na marpangatauan, angka dotdot ma hamu angka na nalom roha! Ai nunga tanggal pangkeanmu, marsaemara hamu jala marabit tangki gontingmuna.\n32:12 Masitompuk andorana be nasida, ala ni hauma hasoloan, ala ni porlak anggur na marparbue.\n32:13 Tubu do di hauma ni bangsongku angka sihupi, tongon tahe nang di atas ni sude bagas hariburon ni huta na ribur i.\n32:14 Ala naung tarulang bagas bolon, jala naung mansohot hariburon ni huta i, batarbatar jala parhalan gabe liang salelenglelengna, lomolomo ni angka binatang, panjampalan ni angka dorbia.\n32:15 Paima diusehon tu hita Tondi sian ginjang, jala manjadi tano bosar halongonan hian, alai anggo tano bosar hian gabe tombak dirajum.\n32:16 Jadi disi ma nian uhum di halongonan, jala marhabangsa hatigoran di tano bosar.\n32:17 Jadi hadameon ma upa ni hatigoran, jala pangkorhon ni hatigoran hademakon dohot hasonangan salelenglelengna.\n32:18 Jadi mian ma bangsongku di bagasan undungundung hadameon dohot di bagasan angka bagas nalom ni roha dohot di pangulonan hasonangan.\n32:19 Alai ro ma ambolas di halelengse ni tombak, jala marhajimputan situtu huta i laho pesan.\n32:20 Martua ma anggo hamu angka na manabur di lambung ni saluhut batang aek, angka na patula pat ni jonggi dohot halode.


1 Musa 3 : 1 - 24 | Tinjakstar\nHome » 1 Musa » Bibel Toba » Padan Narobi » Rohani » Zona Batak » 1 Musa 3 : 1 - 24\nTINJAKSTAR 3/05/2017 12:57:00 PM 1 Musa, Bibel Toba, Padan Narobi, Rohani, Zona Batak\n1 Musa 3 : 1 - 24\n1 Musa 3:1 Alai ulok do na umbisuk sian nasa na manggulmit di ladang, angka na jinadihon ni Debata Jahowa, jadi didok ma mandok boruboru i: Atehe tongon do didok Debata, na so jadi panganonmuna sian saluhut hau angka na di porlak on?\n1 Musa 3:2 Dung i ninna boruboru i ma mandok ulok i: Jadi do panganonnami sian parbue ni hau angka na di porlak on.\n1 Musa 3:3 Alai anggo sian parbue ni hau, na di parsitongaan ni porlak i didok Debata do: Unang pangan hamu sian i, jala unang jama hamu, asa unang mate hamu.\n1 Musa 3:4 Dung i ninna ulok i ma mandok boruboru i: Ndang na tutu hamu mate.\n1 Musa 3:5 Ai diboto Debata do, sadari dipangan hamu sian i, tonggor ma matamuna, gabe doshon Debata hamu umboto na denggan dohot na roa.\n1 Musa 3:6 Dung i sai dipanotnoti boruboru i ma parbue ni hau i dibahen dengganna panganon jala pia matana marnida, jala tau manunggul roha tu hapistaran hau i, jadi diputikkon sian parbuena i jala dipangan, dilehon ma dohot tu sinondukna sian i, gabe dipangan.\n1 Musa 3:7 Dung i tonggor ma matanasida na dua, diboto ma na marsaemara nasida, gabe disomoti ma bulung ni hau ara bahen sabuknasida.\n1 Musa 3:8 Dung i dibege nasida ma soara ni Debata Jahowa, na medangedang di porlak i di haroro ni alogo mareak bot ari, gabe martabuni ma si Adam dohot jolmana i di holangkolang ni hau angka na di porlak i maradophon bohi ni Debata Jahowa.\n1 Musa 3:9 Dung i joujou ma Debata Jahowa di si Adam, ninna ma mandok ibana: Didia do ho?\n1 Musa 3:10 Jadi ninna si Adam ma: Hubege nian suaram di porlak i, gabe mabiar ahu, ai marsaemara do ahu, umbahen na martabuni ahu.\n1 Musa 3:11 Dung i ninna Debata ma: Ise na paboahon tu ho, na marsaemara i ho? Nda tung dipangan ho sian hau na hupatikkon i mangorai panganonmu?\n1 Musa 3:12 Dung i ninna si Adam ma: Boruboru na nilehonmu bahen donganku, i do na mangalehon tu ahu sian hau i, gabe hupangan.\n1 Musa 3:13 Dung i ninna Debata Jahowa ma tu boruboru i: Boasa songon i bahenonmu? Jadi ninna boruboru i ma: Ulok i do paotooto ahu, gabe hupangan.\n1 Musa 3:14 Dung i ninna Debata Jahowa ma tu ulok i: Ala dibahen ho songon i gumodang ma torungku tu ho sian tu nasa pahanpahanan dohot sian tu nasa na manggulmit di ladang. Butuham na ma jururhononmu, jala orbuk panganonmu saleleng di ngolum.\n1 Musa 3:15 Jala bahenonku ma parbadaanmu dohot boruboru i, ro di pinomparmu tu Pinomparna. Ibana mangalisathon ulum, gabe pargutonmu tambihulna.\n1 Musa 3:16 Dung i ninna ma mandok boruboru i: Ganda situtu bahenonku parniahapanmu saleleng gabegabean ho; bernit taononmu laho manubuhon anakkonmu, sinondukmu na ma ihutanmu, jala ibana mangarajai ho.\n1 Musa 3:17 Jala didok ma tu si Adam: Ala ditangihon ho soara ni jolmam, gabe dipangan ho sian hau na hupatikkon i, mandok: Unang pangan sian i, hona torungku ma tano on ala ho, porsuk ma ahaponmu manganhon gogona saleleng di ngolum.\n1 Musa 3:18 Pantubuhononna ma huhut di ho angka duriduri dohot duhutduhut na marsuga, angka ingkau rata ni ladang i na ma panganonmu.\n1 Musa 3:19 Ingkon hir hodokmu manganhon sipanganonmu, paima mulak ho gabe tano, pambuatanmu hian, ai tano do ho, jala tu tano do ho mulak sogot.\n1 Musa 3:20 Dung i dibahen si Adam ma goar ni jolmana i: Hawa (hangoluan), ala ibana ina ni nasa na mangolu.\n1 Musa 3:21 Dung i dipauli Debata Jahowa ma bobak bahen abit ni si Adam dohot jolmana i, jala dialithon tu nasida.\n1 Musa 3:22 Dung i ninna Debata Jahowa ma: Ida ma, nunga doshon Sada sian Hami si Adam, umboto na denggan dohot na roa. On pe, asa unang didungdungkon tanganna mamutikkon huhut sian hau hangoluan jala dipangan gabe mangolu salelenglelengna.\n1 Musa 3:23 Jadi dipabali Debata Jahowa ibana sian porlak Eden, asa diula tano pambuatanna i.\n1 Musa 3:24 Jadi dilele ma si Adam i, jala dipaipahon angka kerubim tungkan habinsaran ni porlak Eden i marpodang sidua baba marjimburjimbur, asa dijaga dalan tu hau hangoluan.\n0 Response to "1 Musa 3 : 1 - 24"


II Musa 34 | Alkitab TOBA\n← II Musa 35\nII Musa 33 →\n34:1 Dung i ninna Jahowa ma tu Musa: Dakdak ma di ho dua lei batu angka na suman tu parjolo i, asa Ahu manurathon tusi hata angka naung tarsurat di lei parjolo i, angka binolahonmi.\n34:2 Ingkon hobas ma ho sogot manogot i, asa sogot ho nangkok tu dolok Sinai, laos jongjong disi ho di adopanku, di punsu ni dolok i.\n34:3 Jala ndang jadi nanggo sahalak nangkok rap dohot ho, jala ndang jadi tarida nanggo sahalak di atas ni sandok dolok i; birubiru pe manang lombu ndang jadi manjampal mardonokkon dolok on.\n34:4 Dung i didakdak Musa ma dua lei batu, na suman tu parjolo i, jala dipasogot ibana manogotna i hehe asa nangkok tu dolok Sinai, songon na tinonahon ni Jahowa tu ibana, laos diboan ma na dua lei batu di bagasan tanganna.\n34:5 Jadi tuat ma Jahowa di bagasan sada ombun, laos jongjong Ibana disi di lambungna, huhut joujou marhitehite Goar ni Jahowa.\n34:6 Jadi mamolus ma Jahowa sian adopan ni Musa huhut Ibana joujou: Jahowa, Jahowa do Debata na talup jala na asi roha, lambat tarrimas, jala godang denggan basana dohot habonaronna.\n34:7 Na pahothon denggan basana i pola marriburibu sundut jala marpamuati rohana mida hajahaton, pangalaosion dohot dosa, alai ndang loasonna malua sian uhum anggo halak parsala, sai na luluhononna do hajahaton ni amaama tu angka anakna dohot pahompuna ro di sundut patoluhon dohot paopathon.\n34:8 Jadi hapogan ma Musa manungkap tu tano laos marsomba.\n34:9 Huhut mandok: Molo sapala jumpangan asi ni roha ahu maradophon Ho, ale Tuhan, ua sauduran ma Tuhan i mardalan di tongatonganami! Ai bangso na tangkang marroha do bangso on, alai sai marpamuati ma roham di hajahatonnami dohot di dosanami, sai bahen ma hami parjambaranmu.\n34:10 Dung i ninna Jahowa ma: Ida ma, Ahu mambahen padan di adopan ni sandok bangso on; Ahu mambahen halongangan, angka na so dung masa di sandok tano on dohot di tongatonga ni saluhut angka bangso parbegu, ingkon sandok bangso donganmi marnida jadijadian ni Jahowa, ai na songkal sahali do i na naeng bahenonku tu ho.\n34:11 Antong pajop ma di bagasan roham na hutonahon i tu ho sadari on. Ida ma, Ahu pe pabalihon maradophon ho halak Amori, Kanaan, Het i, Perisi, Hevi dohot Jebusi.\n34:12 Sai jaga ma dirim, na so tupa marpadanpadan ho tu halak isi ni tano sisoluhonmu, asa unang gabe jorgong nasida di tongatongami.\n34:13 Ingkon lohaonmuna do langgatannasida i, ingkon segaanmuna ajiajiannasida, jala tabaonmuna sombaonnasida i.\n34:14 Ai ndang jadi ho marsomba tu Debata sileban; ai targoar do Jahowa Parlulu, ala Debata Parlulu do Ibana.\n34:15 Na so tupa bahenonmu padan tu halak isi ni tano i, ia marmainan nasida mangihuthon debatanasida i, manang mamele nasida tu debatanasida i, gabe diela ho asa panganonmu sian pelean na pinelehonna i.\n34:16 Ndang jadi buatonmu sian borunasida bahen jolma ni anakmu, atik tung marmainan borunasida maon mangihuthon debatanasida i, gabe tarela dohot anakmu maon marmainan mangihuthon debatanasida.\n34:17 Ndang jadi bahenonmu di ho angka debata tuangan.\n34:18 Ingkon tongtong ho marari raya sagusagu na so niasoman. Ingkon pitu ari lelengna panganonmu sagusagu na so niasoman, songon na hutonahon i tu ho di tingki naung binuhul bulan Abib; ai di bulan Abib do ho ruar sian Misir.\n34:19 Nasa buhabaju Ahu do nampunasa, nang nasa buhabaju tunggal sian pinahanmu, nang lombu, nang birubiru.\n34:20 Alai anggo buhabaju ni halode ingkon tobusonmu do i marhite sian birubiru; alai molo so ditobus ho ingkon ponggolhononmu do rungkungna. Nasa buhabaju ni angka anakmu ingkon tobusonmu do i. Alai ndang jadi idaonmu Bohingkon so marisi pelean tanganmu.\n34:21 Ingkon onom ari lelengmu mangula, alai anggo di ari papituhon i ingkon maradian ho; di tingki masa ni paninggalaon pe nang di gotilon, ingkon maradian ho.\n34:22 Ari raya sipitu borngin i pe ingkon ingotonmu do, boanonmu ma disi patumonaan ni na niulam; tole muse ari raya hasisimpul ni suansuanan di ujung ni taon.\n34:23 Tolu hali di na sataon, ingkon ro nasa baoa sian ho tu adopan ni Tuhan Jahowa, Debata ni Israel.\n34:24 Ia dung hupabali angka bangso parbegu maradophon ho, jala hupalambas tano ingananmu, ndang jadi nanggo sahalak mangkaliangi tanom saleleng ho nangkok naeng marnida Bohi ni Jahowa Debatam sitolu hali i di bagasan sataon.\n34:25 Ndang jadi durushononmu mudar ni pelean tu Ahu mardongan sagusagu na niasoman; jala ndang jadi marborngin peopon tu manogot anggo pelean di ari raya Paska.\n34:26 Ingkon taruhononmu do patumonaan sian tanomi tu jabu ni Jahowa, Debatam. Ndang jadi lompaonmu anak ni hambingmu di bagasan aek ni susu ni inana.\n34:27 Dung i ninna Jahowa ma tu Musa: Surathon ma angka hata on, ai marguru tu angka hata on do padan na hubahen i tu ho dohot tu Israel.\n34:28 Jadi sai disi ma Musa rap dohot Jahowa pola opatpulu ari opatpulu borngin lelengna, ndang mangan sagusagu ibana jala ndang minum aek. Dung i disurathon Ibana ma sude hata ni padan i, hata na sampulu i tu lei batu.\n34:29 Jadi di na tuat i Musa sian dolok Sinai, huhut patioptiop na dua lei panindangion di bagasan tanganna di na tuat i ibana sian dolok i, alai ndang diboto Musa naung marsinondang sisik ni bohina i, ala naung mangkatai ibana dohot Jahowa.\n34:30 Jadi dibereng Aron dohot sude halak Israel ma Musa, hape ida ma, nunga marsinondang sisik ni bohina, gabe mabiar nasida ro jumonok tu ibana.\n34:31 Jadi dijou Musa ma nasida, gabe mulak nasida tu ibana, Aron dohot sude induk ni luhutan i, laos mangkatai ma Musa dohot nasida.\n34:32 Jadi dung songon i ro ma jumonok sude halak Israel; gabe dipatolhas Musa ma tu nasida sude hata na pinaboa ni Jahowa tu ibana di dolok Sinai.\n34:33 Jadi dung tolhas hata i dihatahon Musa tu nasida, dibahen ma sada pangkuphupi tu bohina.\n34:34 Alai molo masuk muse Musa tu adopan ni Jahowa naeng mangkatai dohot Ibana dipasisi ma pangkuphupi i paima ruar ibana muse. Jadi dung ruar ibana dihatahon ma tu halak Israel hata na tinonahon tu ibana.\n34:35 Jadi diida halak Israel ma bohi ni Musa, pola marsinondang sisik ni bohi ni Musa, gabe dipasuang Musa ma pangkuphupi i tu bohina, paima masuk ibana muse mangkatai dohot Jahowa.


9 Cara Mandi Unik Di Dunia! | The Fantasy Press\n← 10 Negara Terkecil Dan Terkonyol Yang Pernah Ada!\n[AMAZING] Inilah Tornado Buatan Terbesar di Dunia! →


Die 10 Besten Hotels nahe Pepino's Jet\nBeste Hotels nahe Pepino's Jet, La Manga del Mar Menor\nGran Via de La Manga Km. 12 | Playa Mistral, 30380 La Manga del Mar Menor, Municipality of Cartagena, Spanien\nLesen Sie Bewertungen zu Pepino's Jet.\nBeliebige Entfernung ab Pepino's Jet\nFilternBeliebige Entfernung ab Pepino's Jet\nHawai, 5 Loc. 1, La Manga del Mar Menor, Municipality of Cartagena, Spanien\n2,6 km von Pepino's Jet\nPlaza de Europa s/n, 30380 La Manga del Mar Menor, Municipality of Cartagena, Spanien\n2,7 km von Pepino's Jet\n4,0 km von Pepino's Jet\n4,2 km von Pepino's Jet\n5,0 km von Pepino's Jet\n5,2 km von Pepino's Jet\n6,0 km von Pepino's Jet\n6,4 km von Pepino's Jet\n8,1 km von Pepino's Jet\n8,2 km von Pepino's Jet\n8,3 km von Pepino's Jet\n8,4 km von Pepino's Jet\n8,8 km von Pepino's Jet\n8,9 km von Pepino's Jet\n9,0 km von Pepino's Jet\n9,1 km von Pepino's Jet\n9,2 km von Pepino's Jet\n9,3 km von Pepino's Jet\n9,6 km von Pepino's Jet\nCalle de Felix Rodriguez de La Fuente 7, 30710 Los Alcazares, Spanien\n9,7 km von Pepino's Jet\n9,8 km von Pepino's Jet\n9,9 km von Pepino's Jet\nKm 12 Zona Puerto Deportivo S/N Gran Via de La Manga | La Manga, 30380 Cartagena, Municipality of Cartagena, Spanien\n10,1 km von Pepino's Jet


Minggu 06 Okt 2019 - Kramat Jati ibadah dan jadwal minggu hkbp kramatjati\nPosted on Oktober 5, 2019 Oktober 5, 2019 Oktober 5, 2019 Oktober 5, 2019\nMinggu Manogot – Arian\n“Marhobas di Adopan ni Debata /\nHidup Untuk Melayani Tuhan”\nMinggu XVI – Tahun 54/2019\nSude na denggan\nna dipasonggop Debata\nDenggan basaNa do\nna pangoluhon ho.\nNa martudosan, tu Tuhan Debata\ndi surgo i.\nBuku Ende Huria No. 248\n1. Saleleng ho di tano on Patigor ma roham\n4. Bolongkon sian rohami Luhut na so ture\n2. Gogo ni mudarMi,\npapatar ma di au.\nTondi Parngolu i.\nTongtong manogu au.\nBuku Ende Huria No. 802\nParjamita 3 : 1 – 14\n3:12 Dibahen i nunga tung hutanda, * ndang adong na dumenggan di nasida, nda na marlas ni roha dohot na mambahen na denggan saleleng di ngoluna.\nBuku Ende Huria No. 474 Logu.321 :\nBuku Ende Huria No. 730\nUlaon Apostel 20 : 21 – 31\n20:21 Tongtong do huhatindangkon tu halak Jahudi nang tu halak Junani hamumuba ni roha tu Debata dohot haporseaon di Tuhanta Jesus Kristus.\n20:22 Anggo saonari, songon na diihoti Tondi i do ahu, laho tu Jerusalem; so adong huboto, manang dia na naeng masa tu ahu disi.\n20:23 Holan on: Hira di ganup huta dilumbahon Tondi Parbadia, tali dohot na porsuk do sitagamonku disi.\n20:24 Alai ndang pola arga hurajumi hosangku, asal ma hupaujung langkangki dohot ulaon naung hujalo sian Tuhan Jesus, i ma na mangkatindangkon barita na uli taringot tu asi ni roha ni Debata.\n20:25 Nuaeng pe, huboto do, ndang be idaonmuna bohingku, saluhut hamu na hutopot i paboahon Harajaon i.\n20:26 Dibahen i huhatindangkon tu hamu sadari on: Naung lias do ahu sian sapata ni mudar ni saluhut hamu.\n20:27 Ai ndang adong hubuati agia aha; tung sahat do hupabotohon tu hamu nasa tahi ni Debata.\n20:28 Antong, ramoti hamu ma dirimu ro di sandok panggungan i, ai dipatindang Tondi Parbadia i do hamu gabe simatamatai, asa diparmahani hamu huria ni Tuhan i, na tinobusna marhite sian mudarna sandiri.\n20:29 Ai huboto do: Ia dung laho ahu, bongot ma tu hamu, babiat panoro, angka na so mangolani na pinarmahan i.\n20:30 Gari sian tongatongamuna sandiri hehe ma halak angka na mamodahon na lipe, mangelaela angka sisean i mangihuthon nasida.\n20:31 Dibahen i, dungo ma hamu; ingot hamu ma, na so marpansadian ahu arian dohot borngin tolu taon lelengna paingothon ganup hamu mardongan iluilu.\nBuku Ende Huria No. 690\nPANITIA PEMBANGUNAN, GOTILAN DAN HUT HKBP KRAMAT JATI TAHUN 2019\nPosted in Gotilon, HUT HKBP kramat Jati, Kebaktian Minggu


Ulaon ni Apostel 24 | Bibel online |Terjemahan Dunia Baru\nUlaon ni Apostel 24:1-27\nSi Paulus dialuhon (1-9)\nAlus ni si Paulus di jolo ni si Feliks (10-21)\nDipasombu parsoalan ni si Paulus saleleng dua taon (22-27)\n24 Dung lima ari, ro ma sintua ni malim Ananias rap dohot manang na piga pangituai dohot sahalak pengacara na margoar si Tertullus tu Kaesarea. Dung i dialuhon nasida ma si Paulus tu gubernur i. 2 Dijou ma si Tertullus, dung i mulai ma mangkatai ibana laho manudu si Paulus, ninna ma, “Gubernur Feliks na huparsangapi hami, dihilala hami do hadameon dohot angka hamubaon na denggan na binahenmu tu bangso on. 3 Alani sudena i, mandok mauliate ma hami manang sadihari pe jala manang didia pe hami. 4 Asa unang magodanghu habis tingki ni damang, hupangido ma jolo asa tangihon hami satongkin. 5 Tangkas do huida hami sibahen hagunturon do baoa on. Gaor do dibahen ibana sude halak Jahudi di saluhut portibi on. Jala ibana do pamimpin ni sekte ni halak Nasaret. 6 Dohot do muse bagas joro naeng ramunanna, gabe hutangkup hami ma ibana. 7 *—— 8 Molo disungkun damang ibana, botoonmu ma na sintong do sude na hudok hami on taringot tu ibana.” 9 Dohot ma angka halak Jahudi mandok songon i, patuduhon na sintong do sude na pinatorang ni si Tertullus i. 10 Dibahen gubernur i ma tanda asa mangkatai si Paulus, dung i ninna ma, “Huboto do, nunga martaon-taon damang gabe hakim ni bangso on. Alani i las do rohangku paboahon alushu tu damang. 11 Boi do patangkasonmu, ndang salpu dope 12 ari dung laho ahu tu Jerusalem manomba Debata. 12 Jala ndang hea diida nasida ahu marsoal dohot manang ise pe di bagas joro. Manang mambahen hagunturon di angka sinagoga* dohot di inganan na asing di kota i. 13 Jala ndang tarpatudu ni nasida tu damang na sintong na nidok ni nasida taringot tu ahu. 14 Alai huakkui ma tu damang, taringot tu sekte na nidok ni nasida i, huihuthon do i laho marhobas tu Debata ni angka ompungku. Ai porsea do ahu tu sude Patik i dohot tu na Sinurat ni Angka Panurirang. 15 Dos songon nasida, mangkirim do ahu tu Debata, na adong do haheheon tu halak na burju dohot halak na jahat. 16 Alani i, sai marsitutu do ahu asa ias panggora ni rohangku di adopan ni Debata dohot di adopan ni jolma. 17 Alai dung salpu manang na piga taon, ro do ahu tu Jerusalem mamboan hepeng laho mangurupi bangsongku dohot pasahathon pelean tu Debata. 18 Tingki huulahon i, diida nasida do ahu mambahen ulaon paiashon diri di bagas joro. Jala ndang torop huboan donganku manang hubahen hagunturon. Alai, adong do disi manang na piga halak Jahudi na sian Provinsi Asia. 19 Molo adong parsoalan ni nasida tu ahu, nasida ma nian na ro tu adopanmu laho mangaluhon ahu. 20 Manang suru ma halak on paboahon hasalaanku na dapot ni nasida tingki diuhumi ahu di jolo ni Sanhedrin.* 21 Molo tung pe aluhonon ni nasida ahu holan alani hata on do, i ma tingki hudok di jolo ni nasida, ‘Na huhaporseai do haheheon ni halak na mate umbahen na diuhumi ahu!’” 22 Godang do diboto si Feliks taringot tu Dalan ni Tuan i. Dipaso ibana ma pengadilan i, ninna ma, “Jolo ro ma si Lisias komandan ni tentara i asa huputushon parsoalanmuna on.” 23 Dung i disuru ibana ma perwira na manjaga i asa tongtong ditahan si Paulus, alai ndang songon na parjolo i be dibahen tu ibana. Diloas do angka donganna mangalehon angka na porlu di ibana. 24 Dung manang na piga ari, ro ma si Feliks dohot si Drusila tunggane boruna halak Jahudi i. Disuru ibana ma asa dijou si Paulus. Dung i ditangihon ibana ma si Paulus paboahon haporseaonna taringot tu Kristus Jesus. 25 Alai tingki dipatorang si Paulus taringot tu marpangalaho na denggan, mangarajai diri dohot ari panguhuman di ari na naeng ro, gabe mabiar ma si Feliks, jala didok ma, “Antong, songon i ma jolo! Molo adong tingki na denggan, husuru pe dijou ho muse.” 26 Laos di tingki i dihirim rohana do asa lehonon ni si Paulus hepeng tu ibana. Alani i, lam jotjot ma dijou ibana si Paulus laho mangkata-hatai dohot ibana. 27 Alai dung salpu dua taon, si Perkius Festus ma na manggantihon si Feliks. Ala naeng mambuat roha ni halak Jahudi, dipasombu si Feliks do si Paulus tongtong di hurungan.\n^ Ida di Mateus 17:21, surat na di toru.


Jeremia 28 | Alkitab TOBA\n← Jeremia 29\nJeremia 27 →\nAugust 17, 2008 · 13:45\n28:1 Dung i masa ma di taon na sasada i, di mula ni harajaon ni si Sedekia, raja sian Juda, paopattaonhon, di bulan sipaha lima, ro tu ahu hata ni si Hanania, anak ni si Assur, panurirang na sian Gibeon, di bagasan joro ni Jahowa di adopan ni angka malim dohot sandok bangso i, ninna do:\n28:2 Songon on do hata ni Jahowa Zebaot, Debata ni Israel; nunga huponggolhon auga pinampe ni raja sian Babel.\n28:3 Di bagasan dua taon on dope ahu mamboan mulak tu inganan on saluhut ulaula ni joro ni Jahowa, angka naung binuat ni si Nebukadnesar raja ni Babel sian inganan on, jala diboan tu Babel.\n28:4 Si Jekonya pe, anak ni si Joiakim, raja ni Juda, ro di saluhut na tarbuang sian Juda, angka na tarboan tu Babel, ingkon mulak boanonku tu inganan on ninna Jahowa; ai ponggolhononku ma auga pinampe ni raja sian Babel.\n28:5 Dung i ninna panurirang Jeremia ma tu panurirang Hanania di adopan ni angka malim dohot di adopan ni sandok bangso i, angka na jongjong di bagasan joro ni Jahowa.\n28:6 Dung i ninna panurirang Jeremia ma: Amin! Denggan nian dibahen Jahowa songon i! Sai dipasintong Jahowa ma hatahatam, angka naung sinurirangkonmi taringot tu hamumulak sian Babel tu inganan on, angka ulaula ni joro ni Jahowa ro di saluhut angka naung tarbuang i.\n28:7 Alai tahe sai tangihon ma hata on, na huhatahon tu pinggolmu dohot tu pinggol ni saluhut bangso i:\n28:8 Panurirang angka na jumolo sian ahu dohot sian ho, sian na robi sahali, angka naung manurirangi dompak torop luat dohot dompak harajaon angka na balga taringot tu hamusuon, pardangolan dohot begu antuk.\n28:9 Ia adong panurirang na sumurirangkon pardamean, di hasisintong ni hata panurirangonna i tartanda ma panurirang i, manang na tongon Jahowa marsuru ibana.\n28:10 Dung i dibuat panurirang Hanania ma auga sian tangkuhuk ni panurirang Jeremia, laos diponggolhon ma i.\n28:11 Dung i ninna si Hanania ma di adopan ni sandok bangso i: Songon on do hata ni Jahowa: Di bagasan dua taon on dope ponggolhononku ma songon i auga na pinampe ni si Nebukadnesar, raja di Babel, sian tangkuhuk ni saluhut bangso. Dung i ditulus panurirang Jeremia ma dalanna.\n28:12 Jadi dung diponggolhon panurirang Hanania auga i sian tangkuhuk ni panurirang Jeremia, ro ma muse hata ni Jahowa tu si Jeremia songon on:\n28:13 Laho ma ho jala dok ma tu si Hanania: Songon on do hata ni Jahowa: Nunga diponggolhon ho anggo auga angka na sian hau; alai ingkon paulionmu do auga angka na sian bosi bahen singkatna.\n28:14 Ai songon on do hata ni Jahowa Zebaot, Debata ni Israel: Auga bosi do na huampehon tu tangkuhuk ni saluhut bangso on, asa mangoloi patu tu si Nebukadnesar, raja sian Babel, ingkon oloannasida ibana, nang angka binatang di ladang nunga hupasahat tu ibana.\n28:15 Dung i ninna panurirang Jeremia ma tu panurirang Hanania: Ua tangihon ale Hanania? Ndang Jahowa marsuru ho, hape ho do mangela bangso on marhaposan di sipaotooto.\n28:16 Dibahen i, songon on do hata ni Jahowa: Ida ma, onjarhononku ma ho sian sisik ni tano on ingkon di bagasan taon on dope ho mate, ala di jamitahon ho parbalion sian Jahowa.\n28:17 Jadi mate ma tongon panurirang Hanania di bagasan na sataon i, di bulan sipahapitu.


BE-556, DAMEM LEHON MA DI HAMI, BL-420 | Anyreff.wordpress.com\nHome > 39. Ende kanon\t> BE-556, DAMEM LEHON MA DI HAMI, BL-420\nReblogged this on dongan's.\nBE-558, DEBATA AMA NA DI SURGO I BE-555, TUHANKU DI AU, BL-418


Gurdwara Guru Singh Sabha: North Delhi - Gateway to Sikhism\nHome » Gurdwara Guru Singh Sabha: North Delhi\nRAMGARIA, TRI NAGAR, GANESH PURA\nBLOCK AC, LAWRENCE ROAD,\nMALKA GANJ, DELHI-07\nGP BLOCK, PITAMPURA, DELHI-34\nUU BLOCK, PRITAMPURA, DELHI-34\nPRASHANT VIHAR, ROHINI, DELHI-34\nDU BLOCK, PITAMPURA, DELHI-34\nBC BLOCK, SRI GURU GOBIND SINGH MARG,\nSHALIMAR BAGH, DELHI-52\nSINGLE PUR, SHALIMAR BAGH, SE 40\nAH-BLOCK, SHALIMAR BAGH, DELHI-52\nASHOK VIHAR PHASE-1, DELHI-52\nBHARAT NAGAR, DELHI-52\nNIMRI COLONY, BHARAT NAGAR,\nA-BLOCK, NANAK DARBAR,\nSHASTRI NAGAR, DELHI-52\nB-BLOCK, SHASTRI NAGAR, DELHI-52\nBAGH KARE KHAN, DELHI-07\nSWAMI DAYANAND COLONY,\nSIKH BIRADARI, DELHI-07\nVIVEKANAND PURI, SARAI ROHILLA,\nPRATAP NAGAR DELHI-07\nROSHANARA ROAD, DELHI-07\nPUNJABI BAST I, DELHI-07\nSUBZI MANDI, GHANTA GHAR,\nRANA PARTAP BAGH, DELHI-33\nVIJAY NAGAR, DELHI-09\nHUDSON LANE, CAMP, DELHI-09\nNEHRU VIHAR DELHI-09\nMUKHARJEE NAGAR, DELHI-09\nTAGORE PARK, DELHI-52\nASHOK VIHAR PHASE II, DELHI-52\nB-45, GUJRANWALA TOWN PART 1,\nBHAL LALO, SHASTRI NAGAR,\nRAB DA KUTTA, NEAR VIJAY CINEMA,\nGALI NO. 11, MAJLIS PARK, DELHI-33\nINDER NAGAR, OPP. SUBI MANDI,\nK BLOCK, JAHANGIR PURI, DELHI-33\nB BLOCK, JAHANGIR PURI, DELHI-33\nGOPAL NAGAR, DELHI-33\nNANIWALA BAGH, AZADPUR, DELHI-33\nRAMESHWAR NAGAR, DELHI-33\nSANT PURA, DELHI-33\nF-34, BHA GAT SINGH PARK,\nKAUSHIK ROAD NO. 2, SAROOP NAGAR,\nN-71, SURAJ PARK, SAMAY PUR,\nH. NO. 17, MAHINDRA PARK,\nSRI NAND NAGAR, SHAKUR BASTI,\nSHAKUR BASTI, RANI BAGH,\nP & T COLONY, SANDESH VIHAR,\nBABA SAHIB SINGH JI, DHUDIAL,\nRAILWAY COLONY, SHAKUR BASTI\nGAMDHI VIHAR, E BLOCK, DELHI-09\nS.G.T.B. KHALSA COLLEGE,\nUNIVERSITY OF DELHI, CAMPUS,\nX BLOCK, MANGOL PURI\nNEAR SANJAY HOSPTIAL, DELHI-83\nKUCHA KALI MASJID, BAZAR SITARAM,\n16/9, SHAKTI NAGAR, DELHI-07\nBASTI HARPHOOL SINGH,\nSADAR THANA ROAD, DELHI-06\nHAKIKAT NAGAR, DELHI-09\nVISHAKHA ENCLAVE, PITAMPURA,\nYP BLOCK, PITAMPURA, DELHI-34\nLEKHU NAGAR (TRI NAGAR),\nG-2/A-51, SECTOR 2, ROHINI, DELHI-85\nSRI GURU SATSANG SABHA (REGD.),\nCIVIL LINES, LUKHNOW ROAD,\nSECTOR 15, BLOCK B, ROHINI, DELHI-85\nKHARIA MOHALLA, ROSHANARA ROAD,\nGALI NO.6, MASTER MOHALLA,\nSECTOR 7, ROHINI, DELHI-85\nDR. MUKHARJEE NAGAR DELHI-09\n(DEV NAGAR) KHALSA NAGAR\nOPP. BLOCK NO.6 NEW DELHI-05\nB-4, SECTOR-4, ROHINI, DELHI-85\n(SRI GURU NANAK NIWAS)\nKESHAV NAGAR, NEAR BURARI,\nKHALSA NAGAR, E-16/1180-A-82-83,\nBLOCK 6, OPP, DEV NAGAR,\nPOCKET B-4, SECTOR 11, ROHINI\nBABA MAKHAN SHAN, POCKET G,\nSECTOR-16, ROHINI, DELHI-85\nONKAR NAGAR (TRI NAGAR),\nDARBAR (REGD.) SINGH SABHA\n16/481-1, MILITARY ROAD, BAPA NAGAR\nRS-I, SECTOR-18 NOIDA\nDISTT.GAUTAM BUDH NAGAR (U.P)\nROHINI, SECTOR-3, DELHI-85\nBHAI MAKHAN SINGH, ROSHANARA RD\n5,6, SECTOR-7, ROHINI, DELHI-85\nSANT SAMAGAM, CSC/DDA MARKET ,\nPOCKET J SECTOR-16, ROHINI,\nLIBAS PUR, SAMAY PUR, BADLI,\nSRI HARGOBINDSAR, G.T. KARNAL ROAD,\nBUDHA SAHIB, HOUSE NO. 7,\nVILL, BUDHAPUR, G.T. KARNAL ROAD\nbagh block delhi gurdwara guru nagar rohini sabha sector singh


Undefeated Bahamut Chronicle - Moe Animes\nmenuAnimesTemporadaLançamentosOVAsOutrosarrow_drop_downCinema e SériesMangás OnlineAnimes EcchiAnimes de DramaAnimes de ComédiaAnimes ShounenAnimes com HarémLista de HentaisPostagensTodas sériesAnimesTemporadaLançamentosOVAsCinema e SériesMangás OnlineAnimes EcchiAnimes de DramaAnimes de ComédiaAnimes ShounenAnimes com HarémLista de HentaisPostagensTodas sériessearch Undefeated Bahamut Chronicle Tipo: AnimeGêneros: Ação, Ecchi, Fantasia, Harém, Romance, LegendadoAutor: Yuuko KakiharaDiretor: Masaomi AndoEstúdio: LercheStatus: CompletoEste anime possui 12 episódiosAcessado 0 vezSinopse: A história da série de livros gira em torno de Lux, o antigo príncipe do Império de Arcadia, que fora derrubado por uma rebelião cinco anos antes. Lux acidentalmente entra na área de banho do dormitório feminino e vê a nova princesa do reino, Lisesharte, nua, o que causa a ira dela. Lisesharte, então, desafia Lux a um duelo de Drag-Ride, esporte no qual Lux era o mais forte, porém agora é conhecido como "o invicto mais fraco".Publicidade\nEpisódios deste animeUndefeated Bahamut...: Ep. 124:00Undefeated Bahamut...: Ep. 224:00Undefeated Bahamut...: Ep. 324:00Undefeated Bahamut...: Ep. 424:00Undefeated Bahamut...: Ep. 524:00Undefeated Bahamut...: Ep. 624:00Undefeated Bahamut...: Ep. 724:00Undefeated Bahamut...: Ep. 824:00Undefeated Bahamut...: Ep. 924:00Undefeated Bahamut...: Ep. 1024:00Undefeated Bahamut...: Ep. 1124:00Undefeated Bahamut...: Ep. 1224:00Conheça outros animes....hack//SIGNKono Danshi, Mahou...Blue Dragon Dubl...Amagami SS+ Plus...Agatha Christie...Natsume Yuujinchou...Deixe um comentário...


I Musa 33 | Alkitab TOBA\n← I Musa 34\nI Musa 32 →\n33:1 Dung i manatapnatap ma si Jakkob, jadi diida ma ro si Esau, jala opat ratus halak donganna sauduran. Jadi disagihon ma angka anakna tu si Lea dohot tu si Rahel dohot tu naposo boruboru na dua i.\n33:2 Tu jolo ma dibahen boruboru na dua i rap dohot anaknasida i, tu pudinasida i si Lea dohot anakkonna, parpudi sahali anggo si Rahel rap dohot si Josep.\n33:3 Dung i mardalan di jolonasida ma anggo ibana, jala dipatungkaptungkap ibana tu tano pitu hali, paima tolhas ibana tu hahana i.\n33:4 Dung i marlojong ma si Esau manjumpangkon ibana, dihaol ma rungkungna i, jala diumma ibana, jadi tangis be nasida.\n33:5 Dung i manaili ma si Esau, gabe diida ma angka ina i rap dohot angka dakdanak i, gabe didok ma: Ise do angka donganmu an? I ma angka dakdanak, angka na niasihon ni Debata tu naposomon, ninna.\n33:6 Dung i jumonok ma naposo boruboru na dua i, nasida dohot angka anakkonnasida, manungkapnungkap ma nasida marsomba.\n33:7 Jumonok ma dohot si Lea rap dohot anakkonna i angka na marsomba be; dung i jumonok ma si Josep dohot si Rahel marsomba be.\n33:8 Dung i ninna si Esau ma: Tu aha bahenonmu sude punguan angka na jumpang ahu nangkin? Mangalap asi ni roha ni rajangku do i tu ahu, ninna.\n33:9 Alai ninna si Esau ma: Godang do anggo i di ahu, ale anggia, di ho ma na di ho hian.\n33:10 Dung i ninna si Jakkob ma: Ndangana, molo sapala asi roham mida ahu, sai jalo ma silehonlehonki sian tanganku; ai songon na marnida bohi ni Debata do ahu, na marnida bohim ahu, jala sorta ho tu ahu.\n33:11 Sai jalo ma pasupasungku, na binoan i tu ho, ai asi do roha ni Debata di ahu, jala singkop do sude di ahu. Jadi dung sai dielehelekkon tu ibana, gabe dijalo ma.\n33:12 Dung i didok si Esau ma: Beta ma hita mardalan, ahu pe di jolom.\n33:13 Alai ninna si Jakkob ma mandok ibana: Diboto rajangku do, mardongan posoposo dohot birubiru dohot lombu angka panusuan ahu, molo mahudushu binahen, nanggo sadari, angka mate ma sude pinahan i.\n33:14 Sai jumolo ma rajangku mardalan Sian naposona on; ianggo ahu, hupanangetnanget pe marguru tu pangalangka ni pinahan angka na di jolongki dohot marguru tu langka ni angka dakdanak i, paima tolhas ahu tu Seir tumopot rajangki.\n33:15 Jadi ninna si Esau ma: Beha ia hutadingkon deba sian angka dongankon bahen donganmu? Alai ninna si Jakkob ma: Tu aha ma i pola? Asal jumpangan asi ni roha ahu, ale rajanami.\n33:16 Jadi mulak ma si Esau di na sadari i tu Seir.\n33:17 Alai anggo si Jakkob borhat laho tu Sukot, dipauli ma jabuna sada, jala dibahen angka bara ni pinahanna, ala ni do umbahen margoar Sukot adian i.\n33:18 Jadi tolhas ma si Jakkob mardamedame tu huta Sikem, na di tano Kanaan, di na ro i ibana sian Padang-Aram, di adopan ni huta i ibana marsaro.\n33:19 Dung i dituhor ma hauma santurpuk, hajongjongan ni undungundungna i, sian angka anak ni si Hemor, ama ni si Sikem mararga saratus rupia.\n33:20 Dung i dipajongjong disi langgatan sada, dibahen ma goarna: Di Debata ni halak Israel na gogo i.


PANGUNGKAPON 21 - BIBLE & BUKU ENDE ONLINE\n21:1 Dung i huida ma banua ginjang na imbaru dohot tano na imbaru, ai nunga salpu banua ginjang na parjolo dohot tano na parjolo i; laut i pe ndang adong be.\n21:2 Jala huida ma huta na badia i tuat sian banua ginjang sian Debata, i ma Jerusalem na imbaru, na pinature songon oroan na sinanggulan mandapothon harajaanna.\n21:3 Jadi hubege ma soara na gogo sian habangsa i, na mandok: On do joro ni Debata di tongatonga ni angka jolma; na maringanan ma Ibana di tongatonganasida, jala nasida ma bangsona, jala Debata sandiri saor tu nasida!\n21:4 Jadi apusan ni Debata ma nasa iluilunasida sian matanasida: Ndang adong be hamatean nang arsak ni roha; nang angguhangguk, nang na hansit, ndang disi be; ai nunga salpu na parjolo i!\n21:5 Dung i didok na hundul di habangsa i ma: Ida ma, saluhutna do hupaimbaru! Jadi didok ma: Surathon ma i, ai haposan do angka hata on jala na sintong!\n21:6 Laos didok ma tu ahu: Nunga saut! Ahu do Parjolo jala Parpudi, Bonana jala Ujungna. Lehononku ma tu na mauas sian mual aek hangoluan i, so pola tuhoron!\n21:7 Teanon ni na monang i ma saluhutna; jala Ahu gabe Debatana, ibana gabe anakku!\n21:8 Alai angka na mandele jala na so porsea jala angka na ramun ro di angka pamunu dohot parmainan dohot angka na sumomba ajiajian ro di saluhut pargabus manjalo tohapna di laut na gor api dohot barerang, i ma hamatean na paduahon i!\n21:9 Dung i ro ma sada sian na pitu surusuruan i, naung maniop saoan na pitu, angka na marisi haporsuhon parpudi na pitu i, didok ma mandok ahu: Ro ma tuson; hupatuduhon ma tu ho oroan i, soripada ni Birubiru i!\n21:10 Jadi diboan ma ahu di bagasan tondi tu dolok na balga jala na timbo, dipatuduhon ma tu ahu huta na badia, i ma Jerusalem, tuat sian banua ginjang, sian Debata.\n21:11 Hasangapon sian Debata do di huta i. Ia sondangna tudos do tu mata intan na ummarga, songon batu Jaspis na marhillong.\n21:12 Balga jala timbo do parik ni huta i, sampuludua do harbanganna; sampuludua surusuruan do di atas harbanganna; ia goar angka na sinuratan disi, i ma goar ni marga Israel na sampuludua i.\n21:13 Tolu harbangan sian habinsaran, tolu sian utara, tolu sian dangsina, tolu sian hasundutan.\n21:14 Sampuludua do batu ojahan ni parik ni huta i; disi do na sampuludua goar ni na sampuludua apostel ni Birubiru i.\n21:15 Ditiop na mangkatai dohot ahu do sada tungkot sere, asa suhatonna huta i dohot angka harbanganna ro di parikna.\n21:16 Na maropatsuhi do hapeahan ni huta i, dos do bohangna dohot unjurna. Jadi disuhat ma huta i marhitehite tungkot i; dapot ma saribu limaratus paal: Dos do unjurna dohot bohangna dohot timbona.\n21:17 Laos disuhat ma parikna, saratus opatpulu opat asta; suhatsuhat ni jolma do na di surusuruan i.\n21:18 Sian batu Jaspis do parik i dipauli, jala sere na pinapita do huta i songon sorminan na tio.\n21:19 Dipajeges do angka ojahan ni parik ni huta i marhitehite ragam ni batu na arga: Ia ojahan na parjolo batu Jaspis do, ia na paduahon Sapir, na patoluhon Kalkedon, na paopathon batu Samarados.\n21:20 Ia na palimahon batu Sardonik, na paonomhon Sardion, na papituhon Krisopras, na paualuhon Berillos, na pasiahon Topasion, na pasampuluhan Krisopras, na pasampulusadahon Hiakintos, na pasampuluduahon batu Ametistos.\n21:21 Ia na sampuludua harbangan i sampuludua mutiha do; ganup harbangan sian sada mutiha. Ia alaman ni huta i sere na ias do, songon sorminan na tio.\n21:22 Ndang adong huida joro di bagasan huta i, ai Tuhan Debata, Sigomgom saluhutna, do jorona rap dohot Birubiru i.\n21:23 Ndang ringkot di huta i mata ni ari manang bulan, asa sondanganna; ai hasangapon ni Debata do patiurhonsa, Birubiru i do panondangna.\n21:24 Na mardalani ma angka bangso di bagasan sondangna; boanon ni angka raja ni tano on ma hasangaponnasida tusi.\n21:25 Ndang na hinsu harbanganna manipat ari, ai ndang masa disi borngin.\n21:26 Jadi boanonnasida ma hasangapon dohot hamuliaon ni angka bangso tubagasan huta i.\n21:27 Na so tupa masuk tu huta i nasa na ramun, nang siula hagigian dohot gabus, nda holan angka naung tarsurat di buku hangoluan na di Birubiru i.


II Raja-raja 10 | Alkitab TOBA\n← II Raja-raja 11\nII Raja-raja 9 →\nAugust 19, 2008 · 22:13\n10:1 Alai adong do pitupulu halak angka anak ni si Ahab di Samaria. Dung i disuru si Jehu ma angka surat jala dipantongoshon tu Samaria, tu angka induk sian Jesreel, tu angka sintua dohot tu angka guru panahatan ni angka anak ni si Ahab, songon on:\n10:2 Ia dung sahat suraton tu hamu, molo adong di hamu angka anak ni tuanmuna, angka hureta dohot hoda dohot sada huta na gonting, ro di angka sinjata marragamragam.\n10:3 Ingkon pillit hamu jolma na dumenggan jala na sumintong marroha di tongatonga ni angka anak ni tuanmuna, jala pahundul hamu ibana tu atas habangsa ni amana, laos marporang ma hamu humongkop pinompar ni tuanmuna!\n10:4 Alai mabiar situtu ma nasida, angka ninna do: Ida ma, gari dua raja ndang manahan jongjong di adopanna lam beha ma ia panahanta?\n10:5 Dung i marsuru suruanna ma halak induk ni bagas dohot induk ni huta i, ro di angka sintua dohot guru manopot si Jehu, mandok tu ibana: Angka naposom do hami, jala nasa sidohononmu tu hami, ingkon bahenonnami do; ndang olo hami pabangkithon manang ise gabe raja; manang aha na denggan di bagasan roham, i ma bahen.\n10:6 Dung i disurathon si Jehu ma suratna paduahon tu nasida, songon on: Molo tutu donganku hamu, jala olo hamu tumangihon soarangku, buat hamu ma ulu ni angka baoa i, angka anak ni tuanmuna jala boan hamu tu ahu tu Jisreel marsogot songon on. Alai angka anak ni rajai, pitupulu halak toropna rap dohot halak na sangap di huta i, angka na pagodanggodang nasida.\n10:7 Jadi dung sahat surat i tu nasida, dibuat nasida ma angka anak ni rajai jala dipotongi, pitupulu halak toropna, jala dipampeakkon ulunasida i tu bagasan angka hirang, jala ditongoshon tu si Jehu tu Jisreel.\n10:8 Jadi dung ro suruani paboahon barita i tu ibana, ninna do: Nunga diboan nasida angka ulu ni angka anak ni rajai, gabe didok si Jehu ma: Pampeakkon hamu ma angka i bahen dua timbunan di lambung pintu harbangan paima marsogot.\n10:9 Dung i marsogotna i, ruar ma ibana, laos jongjong mandok tu sandok situan na torop i: Na lidang do anggo hamu! Ida ma, ianggo ahu nunga hubahen parbulanon mangalo tuanku, jala nunga hubunu ibana; alai ise ulaning mambunu sude angka nasida on?\n10:10 Antong boto hamu ma, na so madabu boti tu tano nanggo sada sian hata ni Jahowa, naung nilumbahon ni Jahowa hian dompak pinompar ni si Ahab; nunga tahe dipasaut Jahowa naung nilumbahonna hian marhite sian si Elia naposona i.\n10:11 Jadi dibunu si Jehu ma sude jolma angka na tinggal i dope sian pinompar ni si Ahab di Jisreel, ro di sude jolma angka na pinasangapna dohot angka alealena dohot angka panuturina haposan ni rohana, nanggo sahalak ndang ditebahon di ibana.\n10:12 Dung i borhat ma si Jehu mardalan sahat tu Samaria. Jadi dung sahat ibana tu soposopo panisioan ni angka parmahan di tongan dalan.\n10:13 Pajumpang ma si Jehu dohot angka anggi ni si Ahasia, raja sian Juda, ninna ma: Ise do hamu? Jadi didok nasida ma: Angka anggi ni si Ahasia do hami, jala tuat do hami masipasaoran dame tu angka anak ni rajai dohot tu angka anak ni inana.\n10:14 Alai ninna si Jehu ma: Tangkupi hamu nasida songon i mangolu! Jadi ditangkupi ma nasida songon i mangolu, jala dipotongi nasida mardonokkon sumur di lambung soposopo panisioan ni angka parmahan, opatpulu dua halak toropna, jala ndang adong na malua sian nasida nanggo sahalak.\n10:15 Jadi dung mardalan ibana sian i, pajumpang ma ibana dohot si Jonadab, anak ni si Rekab, na manomunomu dohot mamasumasu ibana, gabe didok si Jehu ma mandok ibana: Atehe bonar do roham tu ahu, suang songon rohangki tu roham? Dung i didok si Jonadab ma: Songon i do! Antong molo songon i, lehon ma tanganmu tu ahu; jadi dilehon ma tanganna tu ibana. Dung i didokkon ma manaek tu huretana, hundul tu lambungna.\n10:16 Dung i didok si Jehu ma: Sai rap ma hita mardalan, asa idaonmu murukku humongkop ulaon ni Jahowa. Jadi tampak ma nasida marsihundul di huretana i.\n10:17 Jadi dung sahat ibana tu Samaria, dibunui ma saluhut halak angka na tinggal dope sian si Ahab di Samaria, paima sun siap dibahen, hombar tu hata ni Jahowa, naung nilumbahonna hian tu si Elia.\n10:18 Dung i dipaluhut si Jehu ma sude situan na torop i, jala ninna ma tu nasida: Humurang dope anggo pangoloi ni si Ahab di Baal, umburju dope anggo si Jehu mangoloi.\n10:19 Dibahen i martingting ma hamu paluhuthon tu lambungku sude angka panurirang ni Baal, saluhut angka parhaladona ro di sude angka malimna, ndang jadi tinggal nanggo sahalak, ai pelean na bolon naeng pasahatonku tu Baal; manang ise na so disi, ingkon marutang hosa ibana. Alai pangela ni si Jehu do i, asa pungu dapotsa bunuonna angka parhalado ni Baal i.\n10:20 Dung i didok si Jehu ma: Parbadiai hamu ma di Baal sada hariburon raja! Jadi ditingtingkon nasida ma i.\n10:21 Pola disuru si Jehu angka suruanna tu sandok Israel, mandokkon ro be sude angka parhalado ni Baal ndang tinggal nanggo sahalak na so ro tusi. Jadi marpungu ma nasida tu joro ni Baal, pola gok joro ni Baal sian jabu bona sahat ro di jolojolo.\n10:22 Dung i didok si Jehu ma tu jolma panahatan ni bagas parpeopan ni pangkean: Paruar ma pangkean di sude parhalado ni Baal. Jadi diparuar ma di nasida angka pangkean i.\n10:23 Dung i ro ma si Jehu rap dohot si Jonadab, anak ni si Rekab masuk tu joro ni Baal, laos didok ma tu angka parhalado ni Baal i: Patangkas hamu ma marnida, unang tung adong saor tu hamu sian angka naposo ni Jahowa, ingkon holan angka parhalado ni Baal i sambing disi.\n10:24 Jadi dung ro angka nasida naeng mamelehon angka pelean sipotongon dohot pelean situtungon, dipadiri si Jehu hian di ibana di balian ualupulu halak, laos ninna ma: Molo tung malua nanggo sahalak sian baoa angka na hupasahat tu tanganmuna, ingkon hosamu sahalak singkat ni hosana.\n10:25 Jadi dung sun dihobas nasida pelean situtungon i, ninna si Jehu ma tu angka parangan dohot tu angka partogina: Masuk ma hamu tu bagasan jala bunu hamu nasida, na so tupa malua nanggo sahalak! Jadi dibunu ma nasida luhut marhite sian podang. Dung i direongkon angka parangan dohot partogina ma nasida tu balian, asa mangonjar nasida sahat tu bagasan joro ni Baal i.\n10:26 Diparuar nasida huhut angka ganaganaan sian joro ni Baal, laos dimosokkon do i.\n10:27 Diropuhi nasida huhut ganaganaan Baal jala dilohai joro ni Baal i, dibahen do i gabe panduduran ni na rotak rasirasa sadarion.\n10:28 Jadi siap ma Baal i sian Israel dibahen si Jehu.\n10:29 Holan angka dosa ni si Jerobeam, anak ni si Nebat, na mangela Israel mambahen dosa, ndang ditundalhon roha ni si Jehu, i ma angka lombu sere na di Betel dohot na di Dan.\n10:30 Dung i ninna Jahowa ma tu si Jehu: Ala na denggan pambahenanmu mangulahon lomo ni rohangku mambahen tu pinompar ni si Ahab, hombar tu sandok na sinangkap ni rohangku, ingkon anakmu ro di sundut paopathon hundul di atas habangsa ni Israel.\n10:31 Alai ndang marsihohot roha ni si Jehu mangaradoti patik ni Jahowa, Debata ni Israel, sian nasa rohana; ai ndang ditundalhon anggo angka dosa ni si Jerobeam na mangela Israel mambahen dosa.\n10:32 Olat ni angka ari i ma dipungka Jahowa pametmet Israel, ai talu onjar ma nasida dibahen si Hasael di sandok partalpahan ni Israel.\n10:33 Olat ni Jordan sambola tungkan habinsaran, sandok tano Gilead, tano ni halak Gad, Ruben dohot Manasse, olat ni Aroer na martopihon sunge Arnon, ro di Gilead dohot Basan.\n10:34 Alai jamita na tinggal i dope sian si Jehu ro di sude na binahenna dohot habeguonna, nda tarsurat do i di bagasan buku jamita ni angka raja sian Israel?\n10:35 Dung i monding ma si Jehu gabe top dohot angka ompuna jala tartanom ibana di Samaria, jala si Joahas anakna i bangkit raja singkatna.\n10:36 Alai anggo lelengna si Jehu mangarajai gumomgom Israel di Samaria, duapulu ualu taon do.


ANGKA ENDE 5 - BIBLE & BUKU ENDE ONLINE\n5:1 Nunga ro ahu tu bagasan porlakku, ho ale pariban, oroanki! Nunga hutapu mirhu ro di sandok miakku na hushus, nunga hupangan sarangan ni lobangku ro di situakna, nunga huinum anggurhu ro di susu. Mangan minum ma, hamu ale angka kedanhu, maradu mabuk, hamu ale angka haholonganku.\n5:2 Modom do ahu nian, alai dungo dope anggo rohangku, ndi! Rupa suara ni hasudungan ni rohangku do na manuktuhi pintu i mandok: Ungkap di ahu, ale ito, hasoloan ni rohangku darapatingku, ho ale na sun daulat! Ai gok nambur do ulungku, jala gok udan borngin do timpushu.\n5:3 Jadi ninna oroan i ma: Nunga pola huosari salendangku, beha pambahenku manolukkon muse? Nunga pola huburi pathu, tung pahodaronku ma muse?\n5:4 Hape dung disurdukkon hasudungan ni rohangku tanganna sian panduloan, jadi marsigorgor ma rohangku di bagasan mida ibana.\n5:5 Jadi hehe ma ahu mangungkap di hasudungan ni rohangku, gabe manetehi mir sian tanganku, jala mabaor mir sian jarijaringku laho mangodothon ungkitungkit ni pintu.\n5:6 Laos huungkap ma di hasudungan ni rohangku, hape marhalindo ma hasudungan ni rohangku laho. Jadi mago ma rohangku marningot hatana nangkin: Laos hulului ma ibana, hape ndang jumpang ahu be ibana, sai hupajoujou ibana, hape ndang be dialusi ahu.\n5:7 Pajumpang ma ahu dohot parjaga, angka na mangaliati huta i, dipungkul jala dibugangi nasida ahu, tung dohot do pangkuphupi ni bohingku dirampas angka parjaga di atas parik.\n5:8 Hupatolon ma hamu, ale boru Jerusalem, molo tung pajumpang hamu dohot hasudungan ni rohangku, aha do dohononmuna tu ibana? Dapotan sahit ahu dibahen sihol ni rohangku!\n5:9 Dia do huroha hasurungan ni hasudungan ni roham, sian hasudungan angka na asing, ho ale na ummuli sian nasa parompuan? Dia do huroha hasurungan ni hasudungan ni roham sian hasudungan angka na asing, umbahen tung pola patolononmu hami songon on?\n5:10 Na bontar, jala na rara do hasudungan ni rohangku, sondangna pe mangalompoi halak na marloksaloksa.\n5:11 Uluna hira sere palangki do, obukna songon bulung ni harambir na marngeat, birong songon pidong sigak.\n5:12 Matana songon darapati di topi ni angka batang aek, hira na maridi di bagasan susu, mansusuari marlobilobi di eme tudukonna.\n5:13 Hurumna hira sada baruran hatubuan ni sanggul, hira dolok hatubuan ni hau na angur, bibirna hira bunga pansur angka na manetekkon mir.\n5:14 Tanganna hira tintin sere idaon na nilampis dohot mataintan; dagingna hira jadijadian sian gading na nilampis dohot humala.\n5:15 Haehaena hira tiang batu na martulis, angka na marojahan pat sere, rupana hira Libanon, na pinillit songon hau ares.\n5:16 Tolonanna manis do, jala sandok pangalahona tau hasoloan. I ma pangalaho ni hasudungan ni rohangku, songon i ma alealengku, hamu ale boru Jerusalem.


2 KORINTUS 12 - BIBLE & BUKU ENDE ONLINE\n12:1 Ingkon mamujimuji diri, nang so marguna; asa taringotanku ma na huida, ro di angka pangungkapon na sian Tuhan i.\n12:2 Di bagasan Kristus hutanda sada jolma: Nunga sampuluopat taon salpuna, tarhinsat halak i ro di lampis patoluhon ni banua ginjang i. Manang na di bagasan dagingna ibana uju i, manang dibalian ni dagingna, ndang huboto; Debata do umbotosa.\n12:3 Asa na hutanda do jolma i. Alai manang na di bagasan dagingna ibana uju i, manang sirang sian dagingna, ndang huboto; Debata do umbotosa.\n12:4 Na tarhinsat do ibana ro di Paradeiso, jala dibege do hata na so tarhatahon, na so jadi dohonon ni jolma manisia.\n12:5 I ma papujipujionku; alai anggo taringot tu diringku, holan ala ni hagaleonku papujipujionku ahu.\n12:6 Jala nang pe hupapujipuji diringku, ndang na so marroha ahu disi, ai sintong do hatangki. Alai huorom nama i, unang sumurung ahu di rajumi halak sian na niidana dohot binegena di ahu.\n12:7 Jala asa unang huhaginjangkon angka pangungkapon na sumurung na tu ahu: Hona basirbasir do ahu di sibukku, i ma suruan ni sibolis na mamukpuhi ahu, asa unang hupatimbo diringku.\n12:8 Tolu hali do hupangido sian Tuhan i, asa sumurut i sian ahu.\n12:9 Gabe didok Ibana tu ahu: Tuk ma asi ni rohangku di ho; ai di hagaleon do sun timbul hagogoon. Asa tagonan ma hupapujipuji diringku di bagasan angka hagaleonku, asa songgop tu ahu hagogoon ni Kristus.\n12:10 Dibahen i, sonang do huhilala di bagasan angka hagaleon, pangaleaion, hasosahan, pangaleleon dohot hagogotan ala ni Kristus; ai jumpa gale ahu, disi do ahu margogo.\n12:11 Naung gabe maoto do ahu hape; hamu do manosaknosak ahu. Hamu do nian tama pajolohon ahu; ai na so adong hahuranganku sian angka apostel na bolonan i, nang pe sisoada ahu.\n12:12 Pinamasa do nian angka tanda ni apostel di tongatongamuna marhitehite nasa habengeton, angkup ni angka tanda halongangan dohot ulaon hagogoon.\n12:13 Ai dia ma hataluanmuna martimbangkon huria angka na asing i? Na so hususai hamu; holan i do. Sesa hamu ma gedukki!\n12:14 Nunga pola patoluhalihon hobas ahu manopot hamu, jala ndada susaanku hamu, ai ndada artamuna hulului, hamu sandiri do; ai ndang tama angka ianakhon papungupunguhon arta di natuatuana, angka natuatua i di angka anakkonna, i do.\n12:15 Alai las do rohangku mangururi, laos seahononku do diringku humongkop tondimuna. Di na songon i tarlobi pangkaholongingku di hamu, tung ummotik ma ahu haholongan!\n12:16 Songon i pe i, ndang hususai hamu; alai ala parangkal ahu, gabe marbisuk ahu mambuat rohamuna.\n12:17 Naung huangati hamu manang marhitehite sada halak, na husuru manopot hamu?\n12:18 Huapoi do tutu si Titus, jala husuru dongan i rap dohot ibana. Adong do diangati si Titus hamu? Nda sisada tondi hami di parangenami, nda sisada bogas?\n12:19 Nunga hian huroha dirimpu hamu, mamintori diri hami tu hamu? Di adopan ni Debata, di bagasan Kristus do hatanami: Sasudena i, laho pauliulihon hamu, angka haholongan!\n12:20 Ai biar do rohangku, atik so dapot ahu hamu di harorongku, hombar tu na pinangido ni rohangku, jala ahu pe asing sian na pinangido ni rohamuna dapotonmuna. Atik beha jumpang parbadabadaon, pangiburuon, rimasrimas, gulutgulut, parhataan tundal, bitibiti, roha na burnang dohot hagaoron.\n12:21 So tung dipatutoru Debatangku ahu di tongatongamuna di harorongki, pola tatangisanku torop angka naung mardosa hian, na so manolsoli rohana siala hahodaron, parmainanon dohot pargadombuson na niula nasida i.\nLabel: 2 KORINTUS, Alkitab Bahasa Batak, Padan Na Imbaru